Mengapa tiada wakil PBM dalam Kabinet? soal Larry

Ahli Parlimen Julau, Larry Sng tidak berpuas hati apabila partinya, Parti Bangsa Malaysia (PBM) tidak mendapat tempat dalam barisan Kabinet kerajaan baharu Pakatan Harapan (PH)-Barisan Nasional (BN).

Larry yang juga Presiden PBM kecewa apabila Perdana Menteri Datuk Seri Anwar Ibrahim tidak menimbang untuk melantik wakil PBM dalam barisan pentadbiran kerajaannya.

“Kata-kata tidak dapat menggambarkan kekecewaan saya,” katanya dalam satu hantaran Facebook.

Malah, Larry berkata PBM antara pihak terawal yang menunjukkan sokongan terhadap Anwar untuk jawatan Perdana Menteri.

Namun, Larry berkata PBM tetap akan memainkan peranannya dalam mengukuhkan kerajaan Anwar, dengan mengatakan ini adalah demi kepentingan negara.

“Saya akan memanggil untuk mengadakan pertemuan dengan pemimpin kanan PBM dalam beberapa hari akan datang untuk menentukan hala tuju kita ke hadapan.

“PBM akan kekal sebagai parti nasional dan adalah penting untuk kita meluaskan pangkalan kita.

“Saya tidak menolak kemungkinan penggabungan dan pembinaan gabungan dengan parti politik lain, sama seperti yang kita rancang sebelum PRU15,” tambahnya, dalam catatan Facebook malam tadi tidak lama selepas Anwar mengumumkan barisan Timbalan Menterinya.

Anwar telah membuat janji pilihan raya untuk mengurangkan saiz kabinetnya separuh berbanding pentadbiran terdahulu, dan juga mengurangkan separuh gaji mereka.

Minggu lalu, Anwar mengumumkan 28 menteri termasuk dirinya untuk membentuk Kabinetnya dan semalam kemudian mengumumkan 27 Timbalan Menteri.


23 kanak-kanak tadika antara 31 maut ditikam, tembak di Thailand

Sekurang-kurangnya 31 orang terbunuh dalam satu kejadian tembakan besar-besaran di pusat jagaan kanak-kanak di wilayah timur laut Thailand, kata jurucakap polis, hari ini (6 Oktober 2022).

Mangsa termasuk kanak-kanak dan orang dewasa, kata polis dalam satu kenyataan, sambil menambah lelaki bersenjata itu adalah bekas pegawai polis dan gerakan memburunya sedang dijalankan.

Memetik laporan Bangkok Post, lelaki itu, yang dikenali sebagai bekas Koperal Panya Khamrab, dilaporkan bersenjatakan pistol dan pisau.

Dia dilaporkan menembak dan menikam kanak-kanak serta orang dewasa dan kini dalam pelarian, kata polis. Motif serangan tidak dikenal pasti.

Seorang pegawai kanan polis di wilayah Nong Bua Lamphu berkata 23 kanak-kanak adalah antara yang terkorban, lapor agensi berita AFP.

Perdana Menteri telah memaklumkan semua agensi untuk mengambil tindakan dan menangkap pelakunya, kata jurucakap kerajaan.

Kadar pemilikan senjata api di Thailand adalah tinggi berbanding beberapa negara lain di rantau ini tetapi angka rasmi tidak termasuk sejumlah besar senjata haram, kebanyakannya telah dibawa masuk merentasi sempadan selama bertahun-tahun.

Tembakan beramai-ramai jarang berlaku tetapi pada 2020, seorang askar yang marah atas perjanjian hartanah menyebabkan kematian sekurang-kurangnya 29 orang dan mencederakan 57 dalam amuk yang menjangkau empat lokasi. – Agensi


Pengundi Cina dah meluat dengar Anwar bercakap

Calon Perikatan Nasional (Perikatan) Parlimen Batu Pahat, Datuk Mohd Rashid Hasnon berkata pengundi Cina di kawasan Parlimen itu tidak percaya dengan tuduhan yang dilemparkan Datuk Seri Anwar Ibrahim berhubung drama air mata mengenai jawatan Timbalan Speaker membabitkan dirinya.

Malah, beliau berkata, pengundi-pengundi Cina di Batu Pahat juga meluat dengan kempen yang menggunakan kaedah menghentam peribadi individu.

Menurutnya, rata-rata pengundi Cina di Parlimen ini kenal diri beliau selepas empat tahun menjadi wakil rakyat di sini.

“Ada yang bertanya, (peniaga) Cina kedai buah-buahan dia kata, datuk saya bila dengar Anwar cakap macam itu saya meluat. Itulah perspektif masyarakat Cina,” katanya.

Beliau berkata demikian ketika ditemui selepas menghadiri Program Santai Anak Muda Johor bersama Pengerusi PN, Tan Sri Muhyiddin Yassin di Dewan Terbuka di Taman Seri Penggaram, Batu Pahat, semalam.

Mohd Rashid turut menyifatkan, kempen yang dijaja oleh Anwar mengenai dirinya itu sebagai cerita dongeng.

Kelmarin, media melaporkan Anwar mendakwa Mohd Rashid pernah menangis dan merayu kepadanya untuk mendapatkan jawatan Timbalan Yang Dipertua Dewan Rakyat ketika berada dalam kerajaan PH.

Perkara itu diucapkan oleh Anwar ketika berceramah di tapak pasar malam Bukit Pasir, di sini.

Bagaimanapun pada Jumaat, Rashid menegaskan tidak wujud drama sebagaimana yang didakwa oleh Anwar.

Katanya, pemilihan beliau ke jawatan itu dibuat berdasarkan undian setelah dicadangkan oleh Perdana Menteri ketika itu, Tun Dr Mahathir Mohamad.


Selepas selesai bertemu Agong, PM bertemu ‘top five’ UMNO pula

Sebaik selesai menghadap di Istana Negara hari ini, Perdana Menteri Datuk Seri Ismail Sabri Yaakob terus mengadakan pertemuan dengan ‘top five’ UMNO di Menara Dato Onn petang ini.

Pelbagai spekulasi tercetus selepas pertemuan Ismail Sabri dengan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah petang tadi, namun Naib Presiden UMNO itu masih mengunci mulut dan teka-teki berhubung isu yang dibincangkan juga masih menjadi tanda-tanya.

Setakat ini, belum tidak dapat dipastikan tujuan pertemuan ‘top five’ UMNO tersebut, namun dipercayai berkaitan pembubaran Dewan Rakyat selepas Ismail Sabri sebelum ini sudah diminta oleh Majlis Tertinggi (MT) untuk mempersembahkan cadangan pembubaran Parlimen pada masa terdekat bagi memberi laluan pilihan raya umum ke-15 (PRU-15) diadakan.

Sementara itu, sumber Agenda Daily juga berkongsi gambar Ismail Sabri tiba di Menara Dato Onn yang disambut Setiausaha Agung UMNO, Datuk Seri Ahmad Maslan bersama-sama dengan Ahli Parlimen Pasir Salak Datuk Seri Tajuddin Abdul Rahman dan seorang lagi Naib Presiden, Datuk Seri Mahdzir Khalid.

Difahamkan, Ismail Sabri mungkin bertemu dengan Presiden, Datuk Seri Ahmad Zahid Hamidi bagi membincangkan hasil daripada pertemuan dengan Agong tadi.

Petang tadi, Ismail Sabri menghadap Agong selama kira-kira 45 minit di Istana Negara.

Ismail Sabri dilihat tiba di pintu masuk Istana Negara jam 3.48 petang tadi, sebelum kenderaan Toyota Alphard berwarna putih membawa beliau keluar kira-kira jam 4.45 petang.


UMNO-BN guna logo sendiri pada PRN, bukan bendera PH

UMNO-Barisan Nasional (BN) tidak akan menggunakan logo Pakatan Harapan (PH) pada Pilihan Raya Negeri (PRN) walaupun sudah menjadi rakan politik dalam kerajaan campuran.

Logo dacing kekal digunakan sebagai simbol UMNO-BN dan bukan bendera merah PH, kata Pengarah Pilihan Rayanya, Datuk Seri Mohamad Hassan yang tidak menolak beberapa parti bersekutu juga akan dipertimbangkan untuk menggunakan lambang mereka.

Katanya, perkara itu sudah dipersetujui semua pihak termasuk beberapa parti sekutu yang ingin menggunakan logo dacing.

“Sekarang kita sedang pertimbangkan ada rakan sekutu yang menggunakan logo kita di negeri-negeri tertentu.

“Ini strategi pilihan raya yang boleh memberikan impak lebih baik pada PRN nanri,” katanya dipetik laporan BH.

Mohamad terdahulu ditemui di Majlis Sambutan Hari Raya Aidilfitri Angkatan Tentera Malaysia (ATM) di Wisma Perwira hari ini.

Bagaimanapun katanya, beliau tidak dapat mendedahkan secara terperinci parti mana dan kawasan mana yang akan menggunakan bantuan parti sekutu.

Katanya, BN akan bertanding dan berkempen menggunakan logo sendiri sebagai penanda aras bagi persiapan untuk Pilihan Raya Umum ke-16 (PRU-16).

Untuk rekod, UMNO-BN membentuk kerajaan campuran bersama PH yang terdapat parti komponen DAP, Amanah dan PKR yang selama ini menjadi musuh tradisi mereka.

Bagaimanapun, ekoran kekalahan memalukan pada PRU-15 lalu menyaksikan UMNO-BN terpaksa bersama PH untuk membentuk kerajaan pusat kerana tidak mempunyai jumlah kerusi yang mencukupi.


DAP Melaka senada dengan Ahmad Maslan, tolak larangan berhimpun

Larangan berhimpun yang diumumkan Kementerian Kesihatan Malaysia (KKM) ditolak DAP Melaka kerana ia akan menyukarkan mereka untuk berkempen semasa Pilihan Raya Negeri (PRN) Melaka.

Pengerusi DAP Melaka, Datuk Tey Kok Kiew menyifatkan larangan tersebut akan menyukarkan peluang mereka untuk menang besar di Melaka dan larangan tersebut hanya akan memberi kelebihan kepada pihak lawan kerana mereka terpaksa bergantung kepada kempen menerusi media sosial.

“Apabila larangan kempen pilihan raya dikuatkuasakan, BN/PN (Barisan Nasional-Perikatan Nasional) ada kelebihan untuk berkempen melalui media massa yang dikuasai kerajaan tetapi kami di Pakatan Harapan (PH) hanya terpaksa bergantung pada media sosial,” katanya dipetik laporan media hari ini.

Kok Kiew mendesak supaya larangan tersebut ditarik balik supaya rakyat dapat bertemu dengan calon yang akan bertanding dalam PRN nanti.

“Kita mahu semua pihak menyaksikan siapa calon pilihan raya yang mampu memberikan idea mengenai pembangunan ekonomi, politik dan sosial secara komprehensif bagi memajukan Melaka,” katanya.

PRN Melaka akan berlangsung pada 20 November, dengan hari penamaan calon ditetapkan pada 8 November dan tarikh mengundi awal pada 18 November.

Terdahulu, Menteri Kesihatan Khairy Jamaluddin Abu Bakar semalam mengumumkan parti politik tidak dibenarkan mengadakan sebarang bentuk perhimpunan sepanjang PRN Melaka berkuat kuasa esok sehingga 27 November depan.

Keputusan larangan itu diambil bagi mengurangkan risiko penularan Covid-19 dan peningkatan kes mendadak.

Larangan ini berdasarkan peruntukan di bawah Subperaturan 10 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) 2021 (P.U.(A) 293/2021) yang dibuat mengikut Subseksyen 11(2) Akta Pencegahan dan Pengawalan Penyakit Berjangkit 1988 (Akta 342).

Pada Pilihan Raya Umum Ke-14 (PRU-14), DAP bertanding lapan kerusi Dewan Undangan Negeri (DUN) dan menang semuanya manakala PKR bertanding tujuh kerusi tetapi menang tiga dan Amanah bertanding enam kerusi, menang dua.


Kerajaan DAP Pulau Pinang boleh jadi lebih baik dengan UMNO: Anwar

Datuk Seri Anwar Ibrahim menggesa pengundi Pulau Pinang mengekalkan sokongan mereka kepada DAP untuk menerajui kerajaan negeri Pulau Pinang.

Pengerusi Pakatan Harapan (PH) itu menyifatkan Pulau Pinang sudah ditadbir dengan baik oleh Ketua Menteri, Chow Kon Yeow dari DAP dan ia boleh menjadi lebih kukuh dengan kehadiran wakil rakyat UMNO jika berjaya menang Pilihan Raya Negeri (PRN) pada 12 Ogos nanti.

“Kalau Kon Yeow bekerja dengan baik, tidak ada cerita sakau (rasuah), tidak ada cerita zalim dan menindas, (maka) bagilah sokongan kepada beliau supaya kerajaan Pulau Pinang dan Kerajaan Pusat dapat bekerjasama dengan baik.

“Apatah lagi di Pulau Pinang, pelaburan yang tinggi dan kecekapan pentadbiran serta industrinya memberi peluang pekerjaan kepada ramai orang termasuk penduduk Kedah yang ‘mai’ (datang) sini untuk bekerja, sebab lebih maju di sini (Pulau Pinang),” kata dipetik laporan BH.

Katanya, beliau menyedari ada pihak tertentu cuba mengambil alih Pulau Pinang sedangkan negeri ini dipimpin sangat baik oleh Kon Yeow.

Beliau berkata demikian pada program Sentuhan Kasih Desa Pulau Pinang – Sesi Bual Bicara Komuniti TVET di Bertam Square hari ini.

Program itu turut disertai Timbalan Perdana Menteri, Datuk Seri Ahmad Zahid Hamidi.

Suruhanjaya Pilihan Raya (SPR) menetapkan 12 Ogos sebagai hari pengundian bagi PRN di enam negeri iaitu Selangor, Negeri Sembilan, Pulau Pinang, Kedah, Kelantan, serta Terengganu.

Tarikh penamaan calon dan pengundian awal masing-masing ditetapkan pada 29 Julai dan 8 Ogos


PKR pula kata UMNO kelompok kes jenayah, Zahid rosakkan Anwar, PH

Selepas DAP, hari ini (16 Januari 2023) UMNO dikritik lagi, tetapi kali ini oleh PKR – parti gabungan kerajaan Pakatan Harapan (PH) dan Barisan Nasional (BN), yang mempertikaikan liabiliti Datuk Seri Ahmad Zahid Hamidi.

Veteran PKR yang juga Ahli Parlimen Pasir Gudang, Hassan Karim membuat kritikan terhadap Presiden UMNO itu ketika menyatakan simpati kepada rakannya Datuk Seri Anwar Ibrahim yang berdepan dilema seorang Perdana Menteri.

Beliau memulakan kritikan dengan memetik Perlembagaan Persekutuan di bawah Perkara 33A(1) yang menyatakan bahawa Yang diPertuan Agong (YDPA) hendaklah terhenti menjalankan fungsi YDPA jika dipertuduh atas suatu kesalahan.

“Bahasa mudahnya bermaksud bahawa YDPA kena meletakkan jawatan jika baginda dipertuduh atas suatu kesalahan di bawah mana-mana undang-undang di dalam Mahkamah Khas yang ditubuhkan.

“Jadi kerajaan Anwar sekarang tidak dapat mengelak diri jika rakyat yang celik huruf dan ilmu pengetahuan bertanya satu soalan, iaitu bagaimana kerajaan yang ada sekarang boleh dihormati jika Timbalan Perdana Menteri 1 (TPM1) terdiri dari sosok tubuh individu yang sedang dibicarakan di mahkamah atas berpuluh tuduhan jenayah rasuah dan pecah amanah?

“TPM1 sekarang berada di peringkat membela diri. Di akhir kes pendakwaan yang lalu, beliau telah didapati bersalah oleh Hakim kerana pihak Pendakwaan berjaya membuktikan kes prima facie,” katanya dalam kenyataan hari ini.

Semalam, Timbalan Pengerusi DAP Pulau Pinang, P Ramasamy mengkritik UMNO sambil menyifatkan Zahid sebagai liabiliti kepada PH dan kerajaan Anwar.

Ramasamy dalam kenyataannya menyifatkan Zahid sebagai liabiliti kepada bukan sahaja terhadap UMNO, tetapi juga Pakatan Harapan (PH) dan kerajaan pimpinan Datuk Seri Anwar Ibrahim.

Bekas Ahli Jawatankuasa Eksekutif Pusat (CEC) DAP, itu membidas keputusan UMNO enggan membenarkan pertandingan jawatan presiden dan timbalan presiden yang menjadikan Zahid kekal menerajui parti itu, tetapi akan menjadi ‘duri dalam daging’ kepada PH dan kerajaan Anwar.

Beliau juga menyifatkan Timbalan Perdana Menteri daripada UMNO itu sebagai ‘albatross’ atau ‘pembawa masalah yang menjadi penghalang’ yang bukan sahaja melingkari leher UMNO, tetapi juga PH.

Ramasamy juga berkata UMNO telah kehilangan sokongan majoriti pengundi Melayu pada Pilihan Raya Umum Ke-15 kerana beberapa pertuduhan rasuah terhadap Zahid.

Mengulas lanjut, Hassan turut mengingatkan bahawa meneruskan kerajaan yang ada sekarang dengan sokongan TPM1 dari kluster mahkamah sudah pasti menjejaskan imej Anwar, mencomotkan wajah PKR dan mencemarkan prinsip PH yang ingin membawa agenda reformasi institusi.

Hassan turut mempersoalkan apa jadi kalau kerajaan yang ada sekarang yang masih berkuasa dan pada masa sama Mahkamah Tinggi Kuala Lumpur memutuskan TPM1 tidak bersalah dan dilepas serta dibebaskan daripada puluhan tuduhan jenayah yang dihadapinya?

“Penulis percaya sudah pasti akan wujud keadaan di mana sesetengah rakyat akan cepat menuding jari dan menuduh Perdana Menteri Anwar Ibrahim telah campur tangan dalam keputusan Mahkamah itu.

“Walhal keadaan yang sebenarnya mungkin Anwar Ibrahim tidak bersalah kerana beliau tidak campur tangan urusan Mahkamah seperti janji tegasnya selama ini yang mahu sistem Mahkamah berfungsi dengan bebas,” katanya sambil menjelaskan keadaan itu akan menimbulkan fitnah terhadap Anwar.

Beliau berkata sebaliknya jika kolaborasi antara Anwar, PH dengan TPM1 yang bermaslah dengan kes jenayah diteruskan, maka Anwar Ibrahim akan beransur-ansur hilang reputasi seorang reformis, PPKR memasuki fasa gerhana dan gelap, manakala PH hilang integriti dan tidak dipercayai lagi.

“Pada hemat penulis, BN-Umno dari kelompok kes jenayah rasuah dan pecah amanah ini boleh diibaratkan sebagai virus yang sedang menjangkiti Perdana Menteri Anwar Ibrahim, Parti Keadilan Rakyat dan Pakatan Harapan. Tiada vaksin untuk menawar racun toksid ini. Jalan kesudahannya mungkin maut dan mati,” tegas beliau.

Kenyataan penuh di sini


Malaysia alami cuaca lebih panas bukan gelombang haba

Malaysia hanya mengalami Monsun Barat Daya yang menyebabkan cuaca panas dan kering hingga pertengahan September ini, bukannya gelombang haba, kata Jabatan Meteorologi Malaysia (MetMalaysia).

Jabatan itu sentiasa melakukan pemantauan dari semasa ke semasa termasuk status gelombang haba di seluruh negara dan menyebarkan maklumat kepada agensi berkaitan untuk tindakan penguatkuasaan dan persiapan menghadapi bencana.

“Berdasarkan pemantauan MetMalaysia hingga 21 Julai, tiada kawasan di negara ini yang terdedah dengan sebarang gelombang haba,” menurut kenyataan MetMalaysia menerusi e-emel hari ini mengenai cuaca panas dialami negara pada masa ini.

Selain itu, MetMalaysia memberitahu stesen meteorologinya tidak merekodkan suhu lebih daripada 35 darjah Celcius (°C) selama tiga hari berturut-turut, justeru, pihaknya tidak menjangkakan suhu akan melebihi 40°C.

Memetik Bernama, 40.1°C adalah suhu tertinggi direkodkan di Malaysia ketika fenomena El Nino terkuat melanda negara pada 1998.

“Dari segi perubahan cuaca, kami menjangkakan berlaku hujan lebat, angin kencang dan kelembapan tinggi pada pertengahan September disebabkan Malaysia sedang beralih monsun khususnya di negeri Pantai Barat dan pedalaman Semenanjung selain pantai barat Sabah dan wilayah tengah dan barat Sarawak,” menurut MetMalaysia.

Sementara itu, Pakar Klimatologi, Fakulti Sains dan Teknologi, Universiti Kebangsaan Malaysia (UKM) Prof Dr Fredolin Tangang berkata gelombang haba di Malaysia dikaitkan dengan kebolehubahan cuaca iaitu Madden-Julian Oscillation (MJO) dan El Nino.

“Madden-Julian Oscillation adalah fenomena biasa, yang berayun dengan kekerapan sekali dalam tempoh 20 ke 60 hari. Semasa Monsun Barat Daya, ia boleh meningkatkan suhu satu ke dua darjah hingga sekitar bawah 40°C bergantung kepada kawasan. Malah, kita sudah mengalaminya sekarang,” katanya menerusi e-mel.

Beliau berkata ini adalah kejadian biasa disebabkan oleh pengaruh pusat perolakan MJO yang dipertingkat, membawa ketidakstabilan kelembapan dan cuaca ke Malaysia dan selepas itu, pusat perolakan dipertingkat ini disusuli oleh pusat perolakan dikurangkan yang menyebabkan cuaca panas dan kering di Malaysia.

Beliau berkata ini bukanlah gelombang haba yang luar biasa kerana Madden-Julian Oscillation adalah fenomena berulang yang menyederhanakan suhu basah-kering di negara ini.

Seorang lagi pakar perubahan iklim, Dr Renard Siew berkata gelombang haba ini bukan sesuatu yang baharu kerana ia berlaku setiap tahun dengan variasi.

“Kesan pulau haba bandar (kawasan bandar mengalami suhu lebih tinggi daripada kawasan luar bandar), juga satu lagi penyebab peningkatan suhu,” katanya.

Beliau berkata dari sudut pandang perubahan iklim, ia tidak banyak memberi kesan daripada perspektif pemanasan global, bagaimanapun ia juga menyebabkan inter variability of rainfall (kawasan yang biasanya mendapat jumlah air yang banyak tidak lagi mendapat taburan hujan yang banyak seperti dahulu).

Menurutnya, oleh kerana ia adalah kejadian biasa, gelombang haba ini perlu dipantau turun naik suhunya.


Isu pertemuan PN: Wan Saiful bidas Ismail Sabri buat penipuan dan tak beradab

Datuk Wan Saiful Wan Jan membidas Perdana Menteri Datuk Seri Ismail Sabri Yaakob susulan dakwaannya sudah berjumpa delegasi Perikatan Nasional (PN) bagi membincangkan isu dibangkitkan gabungan itu.

Ketua Penerangan Bersatu itu memberitahu Ismail Sabri bahawa pertemuan dengan delegasi PN ketika makan tengahari tidak patut dianggap pertemuan rasmi dan meminta beliau menjelaskan penipuan yang dilakukannya kerana ia satu tindakan yang tidak beradab.

“Kalau setakat jumpa waktu ‘lunch’, itu bukan perjumpaan rasmi yang sepatutnya.

“Bagi saya kenyataan Ismail Sabri mendakwa telah bertemu delegasi PN adalah penipuan dan tidak beradab. Ismail perlu jelaskan kenapa dia menipu media dan rakyat,” katanya di Facebook.

Terdahulu, Ismail Sabri berkata sudah mengadakan pertemuan bersama PN dua minggu lalu.

Menurut Ismail Sabri, pertemuan yang berlangsung pada minggu terakhir sesi sidang Dewan Rakyat di bangunan Parlimen itu dihadiri Setiausaha Agung PN, Datuk Seri Hamzah Zainudin dan Bendahari PN Datuk Seri Ahmad Samsuri Mokhtar.

Dalam pada itu, Wan Saiful berkata beliau berterima kasih kepada Ahmad Samsuri yang mengesahkan kenyataan beliau tempoh hari berhubung Ismail Sabri belum berjumpa dengan PN secara rasmi.

Katanya, wakil rasmi yang PN namakan adalah empat orang iaitu Hamzah, Penolong Setiausaha Agung PN, Datuk Seri Takiyuddin Hassan, Ahmad Samsuri dan Ketua Penerangan PN, Datuk Seri Mohamed Azmin Ali.

“Semasa (pengerusi PN) Tan Sri Muhyiddin Yassin menjadi perdana menteri, beliau menubuhkan Majlis Presiden parti-parti dalam kerajaan.

“Semua presiden parti ada dalam Majlis Presiden itu. Itu barulah perdana menteri yang berani. Bercakap depan-depan secara rasmi, bukan sembang waktu lunch,” katanya.

Beliau juga mempersoalkan apa yang ditakutkan Ismail Sabri untuk berjumpa dengan delegasi PN.

“Apa yang Ismail takut sangat. Nak jumpa kawan segabungan secara rasmi pun tak berani.

“Atau ada perkara yang Ismail mahu sembunyi dan takut delegasi PN tanya. Maklumlah kita sudah tahu mengenai pelbagai skandal seperti kapal tempur pesisir pantai (LCS) yang kena atas batang hidung pemimpin UMNO sekarang ini,” katanya.


Jangan hina penjawat awam, Ahmad Fadhli bidas Zahid dakwa ada ‘kacang hantu’

Penghinaan terhadap penjawat awam dengan dakwaan kononnya terdapat ‘kacang hantu’ di dua jabatan kerajaan dikecam Pemuda Pemuda Perikatan Nasional (PN).

Ketua Pemuda PN, Ahmad Fadhli Shaari mengkritik Timbalan Perdana Menteri, Datuk Seri Ahmad Zahid Hamidi yang membuat tuduhan kononnya terdapat ‘kacang hantu’ dalam Jabatan Imigresen Malaysia (JIM) dan Jabatan Pendaftaran Negara (JPN), ia ekoran isu kekecohan melibatkan seorang menteri baru-baru ini.

“Kalau nak kira kacang hantu, dalam Kabinet tak ada kacang hantukah?

“Jangan cemarkan nama baik jabatan kerajaan, kami ni pembangkang tapi kami hormat jabatan kerajaan,” katanya menerusi hantaran di Facebook.

Semalam, Ahmad Zahid dalam satu sidang media dipetik berkata, terdapat ‘kacang hantu’ dalam dua jabatan yang terletak di bawah Kementerian Dalam Negeri (KDN).

Katanya, ‘kacang hantu’ itu perlu dibanteras kerana tindakan kumpulan berkenaan menyebabkan jabatan itu menerima tuduhan yang tidak benar.

Ahmad Fadhli sebaliknya menggesa supaya kerajaan campuran menyiasat secara telus dan mendakwa mereka yang terlibat kerana ketika ini kerajaan sedia ada mempunyai kuasa untuk melakukannya.

Minggu lalu, Menteri Pelancongan, Seni dan Budaya, Datuk Seri Tiong King Sing membuat kecoh setelah menyerbu masuk ke balai ketibaan antarabangsa untuk ‘menyelamatkan’ seorang pelancong China yang dinafikan daripada memasuki negara ini oleh JIM.

Malah dalam kenyataannya menjelaskan keadaan itu, King Sing mendakwa pegawai Imigresen di Lapangan Terbang Antarabangsa Kuala Lumpur (KLIA) terlibat aktiviti rasuah.


Amanah umum 54 calon pada PRU-15, empat penyandang kerusi Parlimen digugur

Sebanyak 54 calon bagi kerusi Parlimen diumumkan Parti Amanah hari ini untuk bertanding dalam Pilihan Raya Umum ke-15 (PRU-15) pada 19 November ini.

Bagaimanapun, seramai empat penyandang kerusi Parlimen digugurkan daripada senarai tersebut, ia termasuk Hanipa Maidin (Sepang) yang sebelum ini dikatakan tidak akan bertanding pada PRU-15 kali ini atas faktor kesihatan.

Tiga lagi penyandang yang tidak dicalonkan semula adalah Mohd Anuar Tahir (Temerloh); Datuk Hasanuddin Mohd Yunus (Hulu Langat) dan Datuk Dr Hasan Bahrom (Tampin).

Presiden Amanah, Mohamad Sabu berkata, kesemua calon yang dinamakan telah menandatangani watikah pencalonan di peringkat parti hari ini.

“Telah selesai dalam ikrar (peringkat parti) dan semuanya insya-ALLAH akan bertanding pada PRU15 mewakili Pakatan Harapan (PH).

“Kesemua calon yang mewakili peringkat Parlimen, watikah pencalonannya akan ditandatangani oleh Pengerusi PH, Datuk Seri Anwar Ibrahim kelak,” katanya dipetik laporan Sinar Harian hari ini.

Dalam pada itu Mohamad memaklumkan, jumlah calon yang dinamakan parti itu bertambah berbanding 35 kerusi pada PRU-14.

Selain beliau yang kekal bertanding di kerusi Parlimen Kota Raja, Timbalan Presiden Amanah, Datuk Seri Salehuddin Ayub juga mempertahankan kerusi Parlimen Pulai manakala Naib Presiden, Datuk Seri Mujahid Yusof akan bertanding di Parit Buntar.

Setiausaha Agung Amanah, Datuk Hatta Ramli kekal di Lumut manakala Pengarah Komunikasi parti, Khalid Abdul Samad diumumkan bertanding di Parlimen Titiwangsa.

Kerusi Parlimen Sepang akan ditandingi Raj Muni Aiman Athirah manakala Ketua Pemuda Amanah, Mohd Hasbie Muda bertanding di Temerloh; Mohd Sany Hamzan (Hulu Langat) dan Muhammad Faiz Fadzil (Tampin).

Penyandang kerusi Parlimen Kuala Selangor, Datuk Seri Dr Dzulkefly Ahmad dikekalkan sebagai calon PRU-15.

Mengenai pengguguran empat penyandang kerusi Parlimen daripada parti itu, Salahuddin menjelaskan, proses itu bagi memberi laluan kepada muka baharu.


9 kluster baharu pendidikan

Sembilan daripada 15 kluster baharu yang direkodkan semalam melibatkan kluster berkaitan pendidikan yang dikesan di lima negeri, lapor Kementerian Kesihatan (KKM), hari ini.

Salah satu kluster pendidikan itu melibatkan dua negeri iaitu di Kedah dan Pulau Pinang, di mana Kluster Bandar Putra Bertam menular di Seberang Perai Utara, Seberang Perai Tengah, Barat Daya dan Kulim, membabitkan 24 kes positif Covid-19.

Pulau Pinang turut mencatat satu lagi kluster pendidikan iaitu Kluster Jalan Bukit Minyak Dua, Seberang Perai Tengah yang melibatkan 13 kes positif.

Sementara itu, empat kluster pendidikan dikesan di Selangor membabitkan 60 kes iaitu:

Di Perak pula ia melibatkan Kluster Jalan Sentosa Sungai Siput, Kuala Kangsar dengan lima kes positif; dan Kluster Gunung Genting, Kinta (tujuh kes).

Satu kluster pendidikan dilaporkan di Kelantan iaitu Kluster Jalan Pak Elong di Bachok, membabitkan lima kes.

Sementara itu, enam kluster lagi melibatkan masing-masing dua tempat kerja serta kumpulan berisiko tinggi dan masing-masing satu kluster komuniti dan pusat tahanan.

Semua enam kluster itu dikesan di Selangor, Kuala Lumpur, Negeri Sembilan, Kelantan, dan Pahang.


Jangan cuba sekat demokrasi dalam UMNO, kata Khairy

UMNO tidak wajar menyekat demokrasi dalam parti dengan tidak membenarkan pertandingan bagi jawatan Presiden dan Timbalan Presiden, kata Khairy Jamaluddin Abu Bakar.

Timbalan Ketua UMNO Bahagian Rembau itu mempersoalkan langkah pemimpin akar umbi yang mendesak supaya pemilihan bagi jawatan Presiden dan Timbalan Presiden tidak dipertandingkan pada pemilihan yang bakal diadakan nanti.

“Presiden sendiri memberitahu beliau bersedia bertanding kerusi Presiden, jangan ada yang cuba menutup demokrasi dalam UMNO,” katanya melalui satu hantaran di Instagram.

Bekas Ketua Pemuda UMNO itu memberi amaran kepada ‘tangan ghaib’ dalam UMNO supaya tidak lagi menutup ruang demokrasi dalam parti.

Terdahulu melalui muat naik berasingan, Khairy menyuarakan keyakinan Presiden UMNO, Datuk Seri Ahmad Zahid Hamidi seorang ‘pejuang’ dan Presiden UMNO itu tidak akan sesekali gentar untuk menghadapi saingan sekiranya kedudukannya sebagai pemimpin nombor satu parti dalam pemilihan.

Dalam pada itu, Khairy menyuarakan rasa hormat terhadap Zahid kerana sedia bertanding dalam pemilihan UMNO dan menyifatkan sebarang usaha menutup demokrasi dalam UMNO sebagai bertentangan dengan dengan keberanian Presiden parti itu sendiri yang sedia berdepan dengan sebarang tentangan untuk kerusi presiden.

“Buka semua jawatan untuk dipertandingkan,” katanya lagi.

Malam tadi, 140 ketua UMNO bahagian menyokong agar dua jawatan utama parti tidak dipertandingkan pada pemilihan akan datang kononnya sebagai persediaan menghadapi pilihan raya negeri (PRN).

Pengerusi Solidariti Ketua-Ketua Bahagian UMNO, Datuk Seri Dr Mohd Shafie Abdullah, berkata parti masih memerlukan solidariti semua pihak bagi menyokong kepemimpinan Zahid.


Russia guna peluru berpandu hipersonik serang Ukraine

Moscow buat pertama kali menggunakan peluru berpandu hipersonik dalam perang dengan Kyiv bagi memusnahkan depot simpanan peluru di barat Ukraine berhampiran sempadan Romania yang juga anggota Pertubuhan Perjanjian Atlantik Utara (NATO).

Penganalisis berkata penggunaan peluru berpandu hipersonik itu adalah kali pertama digunakan di dunia.

Kementerian Pertahanan Russia mengumumkan hari ini (Sabtu, 19 Mac 2022) bahawa peluru berpandu itu digunakan untuk menyerang pusat simpanan senjata bawah tanah Ukraine semalam, menurut pegawai Barat.

Memetik laporan agensi berita AFP dan Reuters, serangan peluru berpandu itu berlaku ketika laporan muncul mengenai berasingan di Mykolaiv di selatan Ukraine pada Jumaat, yang membunuh berpuluh-puluh pejuang muda Ukraine di ibu pejabat briged mereka.

Seorang pejuang dikenali sebagai Yevgen berkata ibu pejabat itu adalah menempatka 200 anak muda yang menjalani latihan ketenteraan.

Seorang jurucakap tentera berkata jumlah kematian masih belum diketahui kerana penyelamat dan askar masih mengeluarkan mayat serta mangsa yang terselamat hari ini, menurut laporan wartawan AFP di tempat kejadian.

“Kami masih mengira tetapi mustahil untuk mengetahui, memandangkan keadaan mayat,” kata seorang penyelamat.

BBC memetik seorang wartawan Belgium di tempat kejadian sebagai berkata setakat ini 80 mayat telah dikeluarkan dari runtuhan.

Russia telah melancarkan beberapa serangan udara maut terhadap tapak tentera sejak beberapa hari kebelakangan ini, termasuk penggunaan peluru berpandu hipersonik pada Jumaat.

Russia tidak pernah sebelum ini mengaku menggunakan senjata berketepatan tinggi dalam pertempuran, dan agensi berita negara itu RIA Novosti berkata ia adalah penggunaan pertama senjata hipersonik Kinzhal semasa konflik di barat Ukraine.

“Sistem peluru berpandu Kinzhal dengan aerobalistik hipersonik memusnahkan gudang besar bawah tanah yang mengandungi peluru berpandu dan peluru di kampung Deliatyn di wilayah Ivano-Frankivsk,” kata Kementerian Pertahanan Russia pada Sabtu.

KH-47M2 Kinzhal ialah peluru berpandu berkeupayaan nuklear yang dilancarkan dari udara dengan jarak 2,000 km. Ia boleh mencapai kelajuan Mach 10 dan mampu melakukan gerakan mengelak sistem pertahanan. – Agensi


Guru rugi RM216,000, dakwa ditipu Macau Scam

Seorang guru wanita mendakwa kerugian RM216,000 selepas diperdaya sindiket penipuan dalam talian Macau Scam yang menyamar sebagai wakil syarikat insurans, sejak bulan lepas.

Ketua Polis Daerah Hilir Perak ACP Ahmad Adnan Basri berkata guru sekolah rendah berusia 48 tahun itu menerima panggilan telefon daripada seorang lelaki yang mendakwa mangsa ada membuat tuntutan insurans kemalangan namun wanita itu menafikannya.

Pengadu kemudian disambungkan talian ke ‘Balai Polis Pudu’ untuk membuat laporan pembatalan insurans sebelum disambung pula kepada pihak mahkamah kononnya guru tersebut terlibat pula dengan jenayah pengubahan wang haram, katanya, lapor Bernama.

“Pengadu mendakwa telah membuat pinjaman peribadi di dua bank berasingan masing-masing berjumlah RM118,000 dan RM59,000 yang kesemua wang tersebut telah dipindahkan ke akaun sebuah bank milik pengadu pada awal bulan ini kerana diarahkan suspek dengan alasan kononnya untuk memudahkan seliaan dan pemantauan pihak mahkamah.

“Pada 1 Dis lepas, wanita itu telah mendedahkan maklumat akaun banknya semasa berada di rumahnya di Taman Aman, Kampung Bahagia di sini, setelah dihubungi pihak kononnya dari Mahkamah Tinggi yang memperkenalkan diri sebagai ‘Encik Wong’,” katanya dalam satu kenyataan di sini, hari ini.

Ahmad Adnan berkata guru tersebut hanya menyedari ditipu setelah dimaklumkan pihak bank yang wang dalam akaun miliknya telah dipindahkan secara berperingkat sebanyak 13 transaksi berjumlah RM216,000 melibatkan wang pinjaman peribadi dari bank dan selebihnya wang simpanan mangsa.

Beliau berkata kesemua transaksi pengeluaran wang milik mangsa di bank tersebut dibuat oleh suspek melalui perbankan dalam talian yang dipindahkan kepada akaun lain iaitu milik dua lelaki (keldai akaun), dipercayai akaun tersebut telah dikawal oleh scammer setelah mangsa mendedahkan maklumat perbankannya.

“Semalam, mangsa telah membuat semakan di kaunter bank tersebut dan mendapati wang simpanan dalam akaunnya telah lesap dan susulan itu, mangsa membuat laporan polis kira-kira 12.30 tengah hari semalam,” katanya.

Ahmad Adnan berkata kes disiasat mengikut Seksyen 420 Kanun Keseksaan kerana menipu.


Cabaran ekonomi 2023: Bantu wanita tingkatkan taraf hidup

Ramai pakar ekonomi meramalkan tahun ini menjadi lebih mencabar dari segi ekonomi berbanding tahun sebelum ini yang turut memberi kesan terhadap wanita.

Bank Dunia dan Tabung Kewangan Antarabangsa (IMF) turut meramalkan ekonomi dunia dan Malaysia akan tumbuh lebih perlahan.

Malah, kajian juga menunjukkan penularan Covid-19, akan terus meninggalkan kesan yang lebih terutama terhadap wanita berbanding lelaki.

Dalam pada itu, konflik Russia-Ukraine yang berlaku juga menyebabkan peningkatan harga makanan dan tenaga di seluruh dunia termasuk Malaysia.

Selain itu, konflik itu turut memperluaskan jurang gender daripada segi perwakilan, peluang, hak, akses, pekerjaan, pendapatan dan keselamatan.

Justeru, pada 2023, banyak perkara yang perlu diberi perhatian serius oleh kerajaan dalam isu membabitkan wanita.

Menurut Felo Kehormat Institut Masa Depan Malaysia (MASA), Datuk Dr Madeline Berma, berkata konflik,  memandangkan Covid-19 menyebabkan pelbagai ekonomi lumpuh, namun pada tahun ini ia perlu dibangunkan semula.

Kerajaan boleh membantu dengan membangunkan semula ekonomi supaya dapat memperkasa dan melindungi daya ketahanan wanita.

Katanya, kerajaan boleh melabur atau meletakkan lebih ramai golongan wanita dalam pelbagai sektor di negara ini.

“Saya yakin lebih ramai wanita diperlukan di negara ini terutama dalam sektor pendidikan, kemahiran dan kesihatan,” katanya.

Dalam pada itu, Pengarah Eksekutif Pertubuhan Pertolongan Wanita (WAO), V Sumitra, berharap semua wanita di Malaysia boleh mengalami kehidupan yang bebas daripada keganasan dan penindasan.

Justeru, permulaan tahun baharu ini membawa harapan kepada wanita mencapai keadilan, kesamarataan dan kesejahteraan dalam kehidupan harian.

Namun katanya, kerajaan masih perlu memainkan peranan dalam membantu golongan wanita di negara ini dalam pelbagai aspek.

“Sebagai pertubuhan bukan kerajaan (NGO) wanita, saya mahu kerajaan terus menunjukkan komitmen untuk menegakkan kesaksamaan jantina dan anti diskriminasi dalam Perlembagaan.

“Kerajaan perlu juga menunjukkan komitmen untuk menamatkan keganasan terhadap wanita dan kanak-kanak perempuan,” katanya.

Sumitra berkata, beliau juga mahu kerajaan memastikan penyertaan dan perwakilan wanita sama rata dalam semua sektor awam.

“Saya amat berharap kerajaan dapat menunjukkan komitmen kepada masa depan ekonomi yang terjamin bagi daya saing dan produktiviti wanita untuk menempa kejayaan lebih baik,” jelasnya.


Siti Bainun saman JKM, mohon rumah perlindungan dibuka

Jabatan Kebajikan Masyarakat (JKM) disaman pengasas Rumah Bonda, Siti Bainun Ahd. Razali yang memohon rumah perlindungannya yang terletak di Setapak dibuka semula.

Saman pemula tersebut difailkan pemula itu di Mahkamah Majistret Kuala Lumpur melalui firma guaman, Tetuan Asiah Abd. Jalil Chambers pada 7 Jun lalu. Sesalinan dokumen terbabit diperolehi media hari ini, lapor Utusan Malaysia.

Dalam saman tersebut, Siti Bainun selaku Plaintif menamakan Pengarah JKM Wilayah Persekutuan Kuala Lumpur (JKMWPKL) sebagai defendan tunggal.

Kes itu ditetapkan untuk pengurusan kes pada 22 Jun ini.

Menurut afidavit Siti Bainun, Pertubuhan Rumah Bonda ditubuhkan pada 31 Januari 2019 dan pada mulanya beroperasi di Laman Residen, Kipark Seri Utara sebelum berpindah ke Taman Setapak pada 27 Oktober 2020.

Pada 20 Ogos dan 25 November 2021, Siti Bainun didakwa telah menganiaya dan mengabaikan seorang remaja perempuan Sindrom Down di Kondo Irama Wangsa, Wangsa Maju di sini yang juga merupakan rumah kediaman wanita itu.

Di Taman Setapak, rumah perlindungan yang dikenali dengan nama Rumah Bonda telah diwujudkan dan sepanjang rumah perlindungan itu beroperasi ia telah berada bawah pengawasan dan pemantauan JKMWPKL.

Antara fungsi Rumah Bonda ialah memberi tempat perlindungan kepada remaja dan wanita yang hamil luar nikah, remaja dan wanita teraniaya, terlibat dengan gejala sosial dan perlindungan sementara kepada bayi yang dilahirkan luar nikah dan kanak-kanak yang sedang menjalani kes mahkamah.

“Sejak penubuhannya, Rumah Bonda telah menempatkan 62 orang remaja dan wanita hamil serta seramai 50 orang bayi telah dibantu untuk dilahirkan di hospital secara selamat. JKMWPKL melalui perintah mahkamah juga ada menghantar kanak-kanak tanpa waris dan remaja yang hamil luar nikah.

“Kakitangan JKMWPKL termasuk Pegawai-Pegawai Pelindung JKM sememangnya mengenali saya dan sering berurusan dengan saya mengenai hal ehwal penjagaan dan perlindungan wanita serta kanak-kanak yang menjadi penghuni Rumah Bonda,” kata Siti Bainun dalam afidavit tersebut.

Tambahnya, plaintif telah melakukan segala usaha yang perlu untuk mendaftarkan Rumah Bonda di Taman Setapak di sini dengan JKM namun masih belum usaha tersebut masih belum selesai kerana masih terdapat beberapa prosedur yang perlu dipenuhi.

Bagaimanapun, pada 9 Julai 2021, Siti Bainun menyatakan dia telah menerima Notis Lak (Penutupan) daripada JKMWPKL yang memaklumkan bahawa Rumah Bonda di Taman Setapak akan ditutup mengikut Seksyen 16(1) Akta Pusat Jagaan 1993.

Siti Bainun mendakwa tindakan Lak yang dibuat atas alasan Rumah Bonda tidak berdaftar di bawah Akta Pusat Jagaan adalah tidak berasas, tidak adil dan tidak mengikut proses pentadbiran kerana pada sepanjang JKMWPKL mengetahui Rumah Bonda dalam proses pendaftaran.

Pada 20 April lalu, Rumah Bonda telah menerima notis tawaran kompaun berjumlah RM5,000 daripada JKM WPKL mengikut Peraturan-Peraturan Pusat Jagaan 1994 (Pengkompaunan Kesalahan) di bawah Seksyen 21A dan Seksyen 24 Akta Pusat Jagaan 1993. Bayaran kompaun tersebut telah dilunaskan pada 25 April lalu.

Bagaimanapun, Pegawai Penguatkuasa JKM WPKL telah memaklumkan kepada Siti Bainun walaupun kompaun telah dibayar, Rumah Bonda hanya boleh dibuka semula atas perintah mahkamah sahaja.

Disebabkan perintah penutupan itu masih lagi berkuatkuasa, Siti Bainun mendakwa pihaknya tidak boleh menjalankan kerja-kerja amal yang lain seperti penyediaan makanan bagi gelandangan dan pusat bank makanan.

“Rumah Bonda juga telah dituduh oleh masyarakat telah menyalahgunaan wang sumbangan dan menyimpan barang-barang peribadi bekas penghuni secara salah sedangkan premis terbabit telah dikunci oleh JKMWPKL dan tidak boleh diakses oleh ssesiapa,”kata Siti Bainun yang turut memberitahu dia masih perlu membayar sewa RM2,800 sejak ia ditutup hingga sekarang.

Oleh itu, plaintif memohon agar Mahkamah memerintahkan JKMWPKL untuk menanggalkan Lak yang dibuat pada 12 Julai 2021.

Siti Bainun juga memohon agar Rumah Bonda dibenarkan beroperasi di Taman Setapak di sini dan digunakan untuk lain-lain tujuan selain sebagai pusat jagaan.

Turut dimohon ialah perintah dan relif-relif lain yang difikirkan sesuai oleh Mahkamah.


Benarkah rakyat Malaysia memilih kerja?

Meskipun ditawarkan gaji sehingga RM1,700 di samping menerima caruman Kumpulan Wang Simpanan Pekerja (KWSP), namun ia belum cukup untuk menarik warga tempatan bekerja sebagai pembantu rumah.

Walaupun rakyat Malaysia kini berhadapan kesukaran untuk mendapatkan pekerjaan akibat kesan pandemik Covid-19, namun terdapat dalam kalangan mereka masih memilih kerja termasuk perkhidmatan pembantu rumah.

Analisis Data Raya Job Market Insights dan My Job Profile: Lanskap Penawaran Pekerjaan di Malaysia oleh Jabatan Perangkaan Malaysia (DOSM) mendapati, kekosongan jawatan yang diiklankan secara online meningkat mendadak pada suku kedua 2021 iaitu sebanyak 90,502 berbanding 19,169 suku kedua 2020.

Ketua Perangkawan Malaysia, Datuk Seri Dr. Mohd. Uzir Mahidin berkata, peningkatan itu melangkaui jumlah kekosongan jawatan yang diiklankan pada suku keempat 2019 iaitu 90,437 sebelum bermulanya pandemik.

Sementara, kira-kira 200 pengusaha restoran nasi kandar di Pulau Pinang juga tertekan apabila kehilangan separuh daripada tenaga kerja selepas pekerja warga asing pulang ke negara asal sejak Covid-19 tercetus.

Lebih memburukkan keadaan apabila restoran-restoran berkenaan yang sebelum ini lengang dan hanya didatangi pelanggan tempatan ekoran sekatan Perintah Kawalan Pergerakan kini sesak hampir setiap hari.

Pakar sosial, Prof. Datuk Dr. Mohammad Shatar Sabran berkata, masyarakat sepatutnya mengubah persepsi dan berhenti daripada melihat kejayaan terutamanya dalam bidang pekerjaan seseorang melalui perkara fizikal semata-mata.

“Kita perlu mengambil iktibar daripada pemikiran masyarakat negara maju yang tidak bergantung kepada benda fizikal untuk mendefinisikan kejayaan.

“Kita juga perlu merubah minda dan melihat seperti mana pekerja asing melihat negara kita sebagai ‘lubuk emas’.

“Sekiranya kita dapat ubah persepsi, peluang pekerjaan yang kosong pasti dapat diisi dengan mudah oleh rakyat tempatan yang secara tidak langsung akan melonjakkan ekonomi negara,” ujarnya.

Dalam pada itu, Presiden Pertubuhan Komuniti India Muslim Malaysia, Mohamed Rizdwan Abdul Ghafoor Khan, ketika ini seorang pekerja restoran nasi kandar perlu melakukan sekurang-kurangnya tiga tugasan.

“Ia mengakibatkan kepantasan dan kecekapan bahagian penyediaan makanan terganggu dan pelanggan perlu beratur lebih lama untuk menunggu giliran.

“Situasi akan menjadi lebih ‘tenat’ apabila cuti sekolah tiba nanti dan pengunjung pastinya akan lebih ramai datang ke Pulau Pinang,” katanya baru-baru ini.

Beliau berkata, walaupun negara kita mempunyai banyak tenaga kerja tempatan yang masih menunggu untuk mengisi kekosongan, namun mereka dilihat tidak berminat.

“Banyak pengusaha mengiklankan jawatan kosong sejak Oktober lalu, tetapi tidak ramai rakyat tempatan yang mahu mengisi 4,000 kekosongan.

“Hanya beberapa orang yang menghubungi untuk bertanyakan mengenai pekerjaan, itu pun sangat cerewet dan memilih tugasan.

“Apabila diberitahu kekosongan jawatan untuk pelayan, mereka tidak mahu, hanya mahu bekerja sebagai juruwang dan mahukan gaji yang tinggi,” katanya.


Anwar amal nepotisme tahap tinggi: Saifuddin

Presiden PKR, Datuk Seri Anwar Ibrahim patut mencermin diri sendiri sebelum bercakap mengenai menentang nepotisme dan menyokong reformasi.

Pengerusi Perikatan Nasional Pahang Datuk Seri Saifuddin Abdullah berkata Anwar sendiri mengamalkan nepotisme apabila isterinya, Datin Seri Dr Wan Azizah Wan Ismail dan anaknya, Nurul Izzah bertanding dalam Pilihan Raya Umum Ke-15 (PRU-15).

“Itulah nepotisme tahap tertinggi. Tidak kisahlah apa yang Anwar cakap mengenai orang lain termasuk saya sendiri, beliau perlu cermin diri sendiri.

“Anwar sentiasa bercakap mengenai reformasi dan menentang amalan nepotisme, tetapi menariknya mengenai Anwar ialah beliau sendiri contoh nepotisme,” kata Saifuddin kepada wartawan di Kuantan.

Katanya, satu lagi contoh adalah Langkah Kajang pada 2014 apabila PKR mahu menggantikan menteri besar Selangor ketika itu, Tan Sri Khalid Ibrahim dengan cuba meletakkan Anwar sebagai ADUN Kajang.

Bagaimanapun, Anwar tidak layak kerana ada kes mahkamah dan digantikan dengan isterinya.

Saifuddin mengkritik Anwar dan Timbalan Presiden PKR, Rafizi Ramli kerana meminta pengundi tidak mengundi pemimpin yang berpaling tadah kepada parti lain.

“Pemimpin sebenar tidak membuat serangan peribadi. Pemimpin sebenar bercakap mengenai dasar dan manifesto mereka.

“Rumusan saya adalah mudah, mereka (PH) tidak ada calon yang baik untuk menentang saya,” katanya.

Saifuddin bakal mempertahankan kerusi Parlimen Indera Mahkota di Kuantan buat penggal kedua. Beliau dicabar Quek Tai Seong daripada Barisan Nasional (BN) Zuraidi Ismail (PH) dan Mohamad Nor Sundari (Pejuang).


Ringgit didagang rendah berbanding dolar AS

Ringgit dibuka rendah berbanding dolar Amerika Syarikat (AS) hari ini berikutan kekurangan permintaan walaupun Indeks Dolar AS (DXY) lebih rendah, kata seorang penganalisis.

Pada 9 pagi, mata wang tempatan merosot kepada 4.6190/6240 berbanding unit negara maju daripada 4.6115/6185 sewaktu ditutup pada Selasa, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata Indeks Harga Pengguna
(IHP) keseluruhan AS pada Mei berkemungkinan lebih rendah daripada jangkaan, membuktikan kadar inflasi AS semakin turun.

“Ini menunjukkan Rizab Persekutuan AS (Fed) telah mempamerkan kredibiliti untuk mengurangkan inflasi selepas menaikan kadar dasar sebanyak 500 mata asas sejak Mac tahun lepas.

“Mungkin sudah tiba masanya untuk Fed menilai semula tindakan mereka sebelum ini dan memungkinkan kadar inflasi turun tanpa perlu melaksanakan langkah memperketat monetari yang seterusnya,” katanya kepada Bernama.

Sambil memaklumkan DXY susut sebanyak 0.3 peratus kepada 103.33 mata, beliau berkata ringgit diramal menerima rangsangan daripada kadar inflasi AS yang lebih rendah berikutan Fed mungkin menghentikan sementara kenaikan kadar dasar pada mesyuarat Jawatankuasa Pasaran Terbuka Persekutuan (FOMC) AS lewat malam ini.

“Petunjuk teknikal kesemuanya memaparkan bahawa ringgit dalam keadaan terlebih jual berbanding dolar AS, oleh itu, kita mungkin menyaksikan peningkatan ringgit hari ini,” kata Mohd Afzanizam.

IHP keseluruhan AS merosot kepada 4.0 peratus tahun ke tahun pada Mei 2023, lebih rendah daripada anggaran konsensus 4.1 peratus.
Malah, IHP teras turut menyederhana kepada 5.3 peratus pada bulan tersebut daripada 5.5 peratus pada Mei 2022.

Sementara itu, ringgit diniagakan kebanyakannya rendah berbanding sekumpulan mata wang utama.

Mata wang tempatan itu turun berbanding pound Britain kepada 5.8246/8309 daripada 5.7953/8041 sewaktu ditutup pada Selasa dan susut berbanding euro kepada 4.9839/9893 daripada 4.9823/9898 semalam, namun meningkat berbanding yen Jepun kepada 3.2983/3021 daripada 3.3043/3096 sebelum ini.

Mata wang tempatan turut diniagakan kebanyakannya rendah berbanding mata wang Asean lain.

Ringgit turun berbanding dolar Singapura kepada 3.4411/4453 daripada 3.4399/4454 pada Selasa, menyusut berbanding rupiah Indonesia kepada 310.7/311.2 daripada 310.2/310.8 semalam dan merosot berbanding peso Filipina kepada 8.26/8.28 daripada 8.24/8.26 sebelum ini.

Bagaimanapun, mata wang tempatan meningkat berbanding baht Thailand kepada 13.3155/3368 daripada 13.3442/3699 semalam.


Dibebaskan atau perlu bela diri, kes Syed Saddiq diputuskan pada Jumaat ini

Mahkamah Tinggi Kuala Lumpur akan membuat keputusan sama ada Syed Saddiq Syed Abdul Rahman dibebaskan atau dipanggil membela diri pada Jumaat ini.

Ahli Parlimen Muar itu berdepan pertuduhan pecah amanah dana RM1 juta dan pengubahan wang haram parti politik.

Keputusan berhubung kes tersebut akan diputuskan oleh Pesuruhjaya Kehakiman Datuk Azhar Abdul Hamid sama ada pihak pendakwaan berjaya membuktikan kes prima facie terhadap Syed Saddiq.

Pendakwaan menutup kes pada 27 September lalu selepas mengemukakan keterangan 30 saksi termasuk bekas Penolong Bendahari Angkatan Bersatu Anak Muda (Armada), Parti Pribumi Bersatu Malaysia (Bersatu), Rafiq Hakim Razali.

Selain itu, ibu dan bapa Syed Saddiq, Shariffah Mahani Syed Abdul Aziz, 62 serta Syed Abdul Rahman Abdullah Asagoff, 69, turut memberi keterangan pada hari pertama perbicaraan yang bermula pada 21 Jun lalu.

Pada perbicaraan lalu, mahkamah antara lain diberitahu, wang RM1 juta yang dinyatakan dalam pertuduhan pecah amanah terhadap Syed Saddiq merupakan nilai terbesar yang pernah dikeluarkan daripada akaun milik Armada.

Wang tersebut dikeluarkan pada 6 Mac 2020 atas arahan tertuduh yang mahukan ia `dilupuskan’ selepas pegawai Suruhanjaya Pencegahan Rasuah Malaysia (SPRM) melakukan siasatan berhubung kehilangan wang RM250,000 daripada peti besi di rumahnya.

Rafiq ketika memberi keterangan turut menyatakan wang RM1 juta itu digunakan untuk melaksanakan program-program Armada dan sayap parti Bersatu itu tidak mengalami kerugian meskipun berlaku pengurangan wang dalam akaunnya.

Menurut Rafiq, 32, pengeluaran wang RM1 juta atas arahan Syed Saddiq itu tidak mengikut prosedur selain mengakui terjebak sejak awal lagi.

Rafiq berkata, pengeluaran wang daripada akaun Armada itu adalah salah kerana tiada kertas kerja dikemukakan untuk membolehkan wang itu dikeluarkan dari bank pada 6 Mac 2020.

Pasukan pendakwaan diketuai oleh Timbalan Pendakwa Raya Datuk Wan Shaharuddin Wan Ladin manakala peguam utama, Gobind Singh Deo mewakili pembelaan.

Syed Saddiq dibicarakan terhadap pertuduhan pindaan bersubahat dengan Rafiq melakukan pecah amanah dana berjumlah RM1 juta sebuah parti politik.

Beliau dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020.

Tertuduh didakwa mengikut Seksyen 406 Kanun Keseksaan dibaca bersama Seksyen 109 yang memperuntukkan penjara maksimum 10 tahun dengan sebatan serta boleh dikenakan denda, jika sabit kesalahan.

Syed Saddiq juga didakwa atas pertuduhan pindaan menyalahgunakan harta RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut.

Perbuatan itu didakwa dilakukan di Maybank Banking Berhad, Taman Pandan Jaya di sini antara 8 April sehingga 21 April 2018.

Bagi kesalahan itu, tertuduh didakwa mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan.

Syed Saddiq turut didakwa atas dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.

Kejadian itu didakwa dilakukan di Jalan Persisiran Perling, Taman Perling, Johor pada 16 Jun dan 19 Jun 2018.

Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613].

Beliau boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.


Hukum Allah mengatasi RUU bertukar parti, kata Hadi

Tan Sri Abdul Hadi Awang menegaskan hukum Allah dan Rasul lebih tinggi dan berkesan pelaksanaannya jika dibandingkan dengan Rang Undang-undang (RUU) berkaitan larangan lompat parti yang diluluskan.

Presiden PAS itu berkata partinya itu melaksanakan hukum berlandaskan syariat Islam dengan mewajibkan setiap wakil rakyatnya bersumpah bai’ah untuk menjadi calon dalam pilihan raya, sambil menegaskan Islam menetapkan bahawa tiada siapa yang dapat mengatasi hukum Allah dan Rasul.

“Perkara ini ditegaskan dalam Perlembagaan PAS bahawa hukum Allah dan Rasul adalah sumber tertinggi yang mewajibkan kepada pemimpin utama dan calon pilihan raya untuk melafazkan sumpah dan bai’ah, sehingga mengatasi segala undang-undang bagi memelihara integriti.

“Langkah ini lebih berkesan daripada undang undang berkaitan larangan lompat parti yang baru sahaja diperkenalkan,” katanya ketika menyampaikan Ucapan Dasar Presiden pada Muktamar Tahunan PAS Ke-69 di Kompleks PAS Kedah hari ini.

Hadi yang juga Ahli Parlimen Marang, berkata PAS sepatutnya diberi lebih kepercayaan dengan adanya ikatan bai’ah yang lebih hebat daripada undang-undang kini yang luput tarikhnya.

“Sesiapa yang tidak memelihara integriti pasti akan melompat sendiri kerana mereka kepanasan walaupun berada dalam bilik berhawa dingin atau dipecat dengan tindakan disiplin.

“Parti tidak rosak, terus maju dan subur berkembang dan sentiasa menambah ahli, kawasan, cawangan serta penyokongnya.

“PAS membuktikan pelaksanaannya di negeri yang diperintah di Kelantan, Terengganu dan Kedah, serta melalui beberapa kementerian yang ditugaskan walaupun dengan bidang kuasa yang terbatas,” katanya lagi.

Untuk rekod, Dewan Rakyat pada 28 Julai lalu meluluskan RUU Perlembagaan (Pindaan) (No 3) 2022 berkaitan larangan Ahli Parlimen bertukar parti, dengan sokongan majoriti lebih dua pertiga.

RUU digubal berasaskan lapan parameter utama itu diluluskan menerusi undi belah bahagian selepas dibentangkan Perdana Menteri, Datuk Seri Ismail Sabri Yaakob.

Dalam pada itu, Hadi berkata, sejarah dunia membuktikan sumber harta dan tenaga manusia tanpa pembangunan insan yang menyeluruh berteraskan aqidah dan taqwa, tidak akan mampu membawa kesejahteraan di alam dunia dan akhirat.

“Keadaan ini dialami Malaysia yang mencapai kemerdekaan lebih setengah abad dan pernah membawa slogan Wawasan 2020.

“Situasi ini berlaku dalam keadaan kita mempunyai sumber hasil bumi dan tenaga manusia daripada berbagai kaum yang sepatutnya dapat dimanfaatkan.

“Apa yang berlaku bantuan kepada rakyat tidak sampai kepada sasaran, sehingga ia laksana mencurah garam ke laut. Mengapa peruntukan yang besar berlaku kebocoran? Ini menunjukkan ada perkara yang salah dan wujud kelemahannya,” katanya.


Langkah kawal emosi – redha, maaf dan syukur

ADA masanya kita tidak sedar apa puncanya kita marah-marah. Mungkin disebabkan perasaan cemburu atau kecil hati. Atau persekitaran yang memberi kita tekanan sehingga menimbulkan perasaan marah.

Bayangkan juga jika anda terpaksa berdepan individu yang sering marah-marah apatah lagi jika tidak diketahui apa puncanya. Apabila sudah marah, ada saja yang tidak kena. Lebih parah lagi orang yang dibelenggu perasaan marah sering tidak mampu mengawal diri lantas bertindak di luar kewarasan fikiran.

Menurut  kaunselor pakar, perunding dan pakar motivasi,  Profesor Madya Dr. Haslee Sharil Lim Abdullah, untuk memahami kemarahan, seseorang perlu memahami psikologi.

Kemarahan tidak berlaku tanpa tiada sebab. Ia seperti satu transformasi yang berubah disebabkan sesuatu. Misalnya, kecewa dan putus asa boleh melarat kepada perasaan marah.

“Lebih mudah, marah terjadi kerana ada sesuatu bertindak sebagai pencetus. Jika seseorang berfikiran negatif, maka dia tidak boleh menguruskan kemarahan tersebut dengan baik,” jelasnya.

Tambah Dr. Haslee, mungkin wanita tersebut juga tertekan kerana tidak dibantu oleh suaminya dalam menangani emosi marah. Dalam kata lain, perasaan wanita tersebut tidak diurus dengan baik. Lazimnya, seorang wanita akan berasa lebih tenang jika emosinya mendapat sokongan orang tersayang.

Sementara itu, marah terdiri daripada dua jenis iaitu marah yang terkawal dan tidak boleh dikawal.

“Seseorang yang mengalami kemarahan tidak terkawal boleh mengamuk dan bertindak tidak rasional. Individu seperti ini ialah orang yang berfikiran negatif.

“Manakala mereka yang boleh mengawal kemarahan mempunyai minda yang boleh berfungsi dan berfikir untuk memperbaiki keadaan dan bukan memburukkan situasi,” ujarnya.

Untuk mengawal kemarahan, seseorang perlu ada kesedaran. Jika mereka sedar, kita ada kesempatan memperbaiki keadaan dan diri. Jika kita tangani peristiwa itu secara positif, seseorang boleh berada dalam keadaan gembira dan reda.

“Tafsiran sesuatu peristiwa mempengaruhi fikiran dan jika positif, kita dapat membuat pilihan mengawal dengan baik. Dalam kes yang lepas, mangsa sebenarnya perlu dibantu jika perbuatannya itu menyusahkan orang lain. Dia perlu mendapatkan rawatan. Realitinya, peristiwa itu menyebabkan dia melepaskan kemarahan dan tekanan dengan cara yang salah,” jelas beliau.

Justeru itu, Dr. Haslee telah menghasilkan pendekatan RMS untuk membantu meningkatkan kesihatan psikologi. Kaedah ini lebih praktikal diguna dalam kaunseling.

“RMS merupakan singkatan untuk Reda, Maaf dan Syukur. Reda ialah menerima takdir dengan hati yang terbuka. Oleh itu, jiwa akan tenang. Selain itu, setiap orang perlu ada sifat pemaaf kerana kita tidak akan menyimpan setiap kemarahan di dalam hati. Kita akan melepaskan perasaan itu dan membiarkannya pergi. Jika kita tidak memaafkan orang lain, kita akan sakit hati dan bersikap keras hati. Justeru itu, perasaan bengang akan timbul dan menganggu cara berinteraksi dengan orang lain,” jelasnya.

Sementara itu, seseorang juga perlu ada perasaan syukur. Apabila seseorang bersyukur, ia bermaksud dia sentiasa berterima kasih setiap apa yang dimilikinya. Namun, Dr. Haslee memberitahu, ramai yang tidak bersyukur dengan kelebihan dan memperbesar-besarkan kekurangan. Jika ini berlaku, maka banyak benda negatif akan berlaku.

Dalam konteks ibu dan anak, si ibu perlu menerima kekurangan anak dan bersyukur dengan kekurangannya. Tiada siapa yang membantu diri sendiri melainkan fikiran kita menjadi positif. Si anak juga perlu mengamalkan sistem RMS iaitu reda, bersedia memaafkan diri sendiri dan orang lain serta bersyukur dengan apa yang ada di sekeliling.

Persoalan mengawal kemarahan ini datang daripada diri sendiri. ia boleh menghasilkan emosi matang dan emosi tidak matang.

“Contohnya di pejabat, jika ada berlaku kesilapan dalam kerja, seorang ketua yang mempunyai emosi matang akan berfikir dahulu sebelum bertindak. Jika ketua tidak mempunyai emosi yang matang, dia akan melenting untuk melepaskan kemarahannya. Ini bermakna, dia belum berjaya mengatasi kemarahannya,” katanya.

Dalam pada itu kemarahan yang berpanjangan boleh memudaratkan diri dan orang lain. Hakikatnya, kemarahan ini tidak memberi sebarang faedah. Tetapi orang yang memendam perasaan juga boleh memakan diri. Jika dia tidak berjaya mengurus kemarahan, dia akan melepas dengan cara yang salah.

Dengan itu, setiap individu perlu bijak mengurus kemarahan. Pengurusan kemarahan adalah teknik mengurangkan emosi marah dan reaksi fisiologi yang timbul apabila marah. Kita tidak mungkin menghapuskan kemarahan sepenuhnya, tapi kita boleh mengurangkannya dan belajar menanganinya.

“Kita mempunyai cara yang mudah iaitu kaedah 5W1H iaitu apa, di mana, siapa, bila, mengapa dan bagaimana. Jika setiap individu mempunyai jawapannya, maka dia akan tahu punca kemarahannya. Walaupun nampak remeh, ia dapat membantu menjawab pertanyaan kepada kita marah. Misalnya, jika si ibu tadi dapat menjawab persoalan-persoalan ini, dia mungkin dapat mengurus kemarahan dengan betul,” katanya.

Jika individu sanggup membunuh kerana cemburu, ini bermakna perasaan ini memang tidak dapat dikawal. Tekanan perasaan seperti kesempitan duit dan cemburu merupakan punca-punca lazim kepada sifat marah. Ia secara tidak langsung menganggu kawalan emosi. Dr. Haslee menambah, meningkatnya tekanan akan menyukarkan kita mengawal perasaan.

“Penjagaan diri juga penting untuk mengawal emosi. Ia dapat mengawal kesihatan fizikal dan emosi. Jika kita tersilap makan, kita ada simptom tetapi sakit perasaan, seseorang itu hanya makan hati,” ujarnya.

Mengulas tentang perhubungan suami dan isteri, Dr. Haslee memberitahu, suami sebagai ketua keluarga perlu tahu keadaan keluarga sama ada berlaku kekurangan dan perubahan.

”Paling mudah, kita mengikut cara Nabi Muhammad S.AW. Rasulullah berjaya mengawal kemarahan kerana mungkin baginda sentiasa bersyukur. Perkara inilah yang perlu dilakukan setiap umat Islam,” jelasnya.


‘Superman’ terbabas kena cekup

Polis menahan seorang remaja yang melakukan aksi ‘Superman’ ketika menunggang motosikal setelah dia terbabas dan jatuh berhampiran Plaza Tol Jabor, Lebuhraya Pantai Timur 1 (LPT1), dekat Kemaman, semalam.

Ketua Polis Daerah Kemaman Superintendan Hanyan Ramlan berkata remaja lelaki berusia 18 tahun berasal dari Bandar Jengka, Pahang itu ditahan selepas dikesan menunggang motosikal secara berbahaya jam 10.30 pagi.

“Remaja ini melakukan aksi ‘Superman’ dengan menundukkan kepala selari dengan meter sambil melakukan aksi zig-zag dari lorong kanan jalan ke lorong kiri secara berulang kali sejauh kira-kira dua kilometer.

“Polis telah mengarahkan suspek yang menunggang motosikal EX5 itu supaya berhenti, namun dia enggan dan terus memecut menghala ke Plaza Tol Jabor,” katanya dalam kenyataan hari ini.

Menurut Hanyan, polis mengekori suspek namun lelaki tersebut membuat pusingan-U dan memecut melawan arus ke arah Kuantan, sebelum sekali lagi membuat pusingan-U menghala ke Plaza Tol Jabor.

Beliau berkata, motosikal ditunggang suspek kemudian terbabas sendiri kira-kira 50 meter dari Plaza Tol Jabor menyebabkan dia mengalami kecederaan ringan.

“Suspek kemudian ditahan dan dibawa ke Ibu Pejabat Polis Daerah (IPD) Kemaman untuk siasatan lanjut di bawah Seksyen 42 (1) Akta Pengangkutan Jalan 1987, yang jika sabit kesalahan boleh dipenjarakan tidak lebih lima tahun dan denda tidak kurang daripada RM5,000 dan tidak lebih RM15,000.

“Ujian saringan air kencing mendapati suspek negatif dadah,” katanya.

Terdahulu, tular rakaman video berdurasi 20 saat yang memaparkan seorang remaja dipercayai suspek terbabit melakukan aksi ‘Superman’ tanpa menyedari kehadiran pihak berkuasa yang merakam perbuatannya.


Mesir hukum mati 12 ahli Ikhwanul Muslimin

Mahkamah tertinggi Mesir hari ini mengekalkan hukuman mati terhadap 12 ahli Ikhwanul Muslimin yang dituduh terbabit dalam rusuhan besar-besaran sehingga mengorbankan nyawa pada 2013.

Keputusan itu yang tidak boleh lagi dirayu bermakna 12 tertuduh kini berdepan pelaksanaan hukuman mati namun bergantung kepada kelulusan Presiden Abdel Fattah el-Sisi.

Mereka yang dihukum mati termasuk Abdul Rahman Al-Bar yang dianggap sebagai mufti bagi kumpulan itu, bekas Ahli Parlimen Mohamed El-Beltagi dan bekas menteri, Osama Yassin.

Ramai pemimpin Ikhwanul Muslimin sebelum ini dijatuhkan hukuman mati susulan rusuhan yang menyaksikan tentera pimpinan el-Sisi merampas kuasa daripada Presiden yang dilantik secara demokrasi, Mohamed Morsi pada 2013 lalu.

Berikutan pemecatan Morsi pada Julai 2013 di tengah-tengah tunjuk perasaan besar-besaran terhadap pemerintahannya, penyokong Ikhwanul Muslimin mengadakan demonstrasi besar-besaran di Dataran Rabaa Al-Adawiya di timur Kaherah untuk menuntut beliau diberikan semula kuasa

Pada bulan berikutnya pasukan keselamatan di bawah pimpinan el-Sisi menyerbu dataran itu menyebabkan sekurang-kurangnya 800 orang terbunuh dalam tempoh sehari sahaja.

Pihak berkuasa mendakwa penunjuk perasaan ketika itu bersenjata dan tindakan serta langkah mencegah ‘pengganas’ diambil.

Tindakan di dataran itu menandakan permulaan gerakan besar-besaran pentadbiran rejim el-Sisi menangkap ribuan pemimpin dan ahli Ikhwanul Muslimin di seluruh Mesir.

Beberapa pemimpin kanan pertubuhan itu bagaimanapun sempat melarikan diri dan mendapatkan perlindungan di negara Arab lain termasuk Arab Saudi dan Qatar.

“Mereka yang dihukum mati pada Isnin disabitkan atas tuduhan ‘membekal senjata kepada kumpulan penjenayah yang menyerang penduduk dan menentang polis serta memiliki senjata api … peluru … dan bahan membuat bom,” kata mahkamah dalam keputusannya.

Pertuduhan lain termasuk membunuh anggota polis, menentang pihak berkuasa dan memusnahkan harta benda awam.

Mahkamah bagaimanapun membuat keputusan mengurangkan tempoh hukuman penjara terhadap 13 lahi anggota Ikhwanul Muslimin. – Agensi


14 kenalan pesakit cacar monyet Singapura di Johor negatif

Jabatan Kesihatan Johor (JKNJ) hari ini mengesahkan semua 14 kenalan dengan seorang warga Malaysia di Singapura yang dijangkiti cacar monyet pada 6 Julai lalu disahkan bebas daripada penyakit itu.

Pengerusi Jawatankuasa Kesihatan dan Perpaduan negeri Ling Tian Soon berkata mereka yang kesemuanya berasal dari Johor telah diarah menjalani kuarantin kendiri di rumah masing-masing selama seminggu.

Setakat hari ini (14 Julai), tiada kes baharu dilaporkan melibatkan pengunjung dari Singapura ke Johor, katanya.

“Bagaimanapun, semua hospital di negeri ini diminta berwaspada dan diarah untuk menambah baik kemudahan serta mengamalkan prosedur yang sama seperti yang diamalkan semasa pandemik Covid-19,” katanya kepada pemberita hari ini selepas merasmikan Bangunan Unit Hemodialisis di Hospital Sultanah Nora Ismail (HSNI).

Pada 6 Julai, seorang warga Malaysia berusia 45 tahun yang tinggal di republik Singapura disahkan positif cacar monyet dan melawat beberapa rumah kenalannya di Johor.

Mengenai pembukaan bangunan unit hemodialisis bernilai RM1 juta sumbangan Permodalan Nasional Berhad (PNB), Ling berkata terdapat 66 pesakit mendapatkan perkhidmatan dialisis di situ.

“Sehingga kini, terdapat 30 mesin dialisis ditempatkan di unit berkenaan dengan pesakit hanya dikenakan bayaran RM13 bagi setiap sesi rawatan,” katanya. – Bernama


Status Najib sebagai Ahli Parlimen Pekan berakhir esok: Azhar Harun

Bekas Perdana Menteri Datuk Seri Najib Razak akan mengetahui sama ada dia boleh mengekalkan kerusi Parlimen Pekan hari ini.

Speaker Dewan Rakyat Tan Sri Azhar Azizan Harun berkata beliau akan membuat pengumuman mengenai kedudukan Ahli Parlimen (MP) Pekan itu lewat hari ini.

“Status Datuk Seri Najib Razak sebagai MP berakhir esok. Saya akan keluarkan kenyataan hari ini,” katanya kepada pemberita selepas menghadiri Simposium Perubahan Iklim 2022 di Parlimen di Kuala Lumpur, hari ini (5 September 2022).

24 Ogos lalu, Azhar berkata Najib mungkin kehilangan status sebagai ahli Parlimen Pekan dalam tempoh 14 hari secara automatik sekiranya tiada prosedur lain mahkamah dimulakan atau pengampunan diraja diberikan dalam tempoh itu.

Ianya adalah selaras dengan Perkara 48 Perlembagaan Persekutuan, yang memperuntukkan seseorang itu hilang kelayakan sebagai ahli Parlimen jika disabitkan kesalahan dan dihukum penjara lebih setahun atau denda tidak kurang RM2,000, dan tidak mendapat pengampunan diraja.

Pada masa ini, katanya, Parlimen perlu menunggu pemberitahuan rasmi yang akan dikeluarkan oleh Mahkamah Persekutuan berhubung hukuman yang dikenakan kepada Najib.

Najib dihantar ke Penjara Kajang selepas Mahkamah Persekutuan membatalkan rayuannya dan mengekalkan sabitan serta hukuman penjara 12 tahun dan denda RM210 juta dalam kes melibatkan RM42 dana SRC International Sdn Bhd, semalam.

“Sekarang ini, tiada lagi rayuan terhadap keputusan Mahkamah Persekutuan, tetapi Perkara 48(4)(b) menyatakan sekiranya terdapat prosiding mahkamah lain (dimulakan), maka status Najib (sebagai Ahli Parlimen Pekan) kekal sehingga prosiding itu selesai.

“Saya perlu mengetahui terlebih dahulu jika ada prosiding lain (dimulakan), termasuk semakan, kerana proses semakan adalah sebahagian daripada prosedur mahkamah.

“Jika ada, dan Najib memfailkan semakan dalam tempoh 14 hari, maka statusnya sebagai Ahli Parlimen Pekan akan kekal sehingga prosiding itu tamat.

“Pada masa sama, Perkara 48 menyatakan sekiranya terdapat permintaan pengampunan diraja dalam tempoh 14 hari, maka statusnya kekal sehingga proses pengampunan diraja selesai,” kata Azhar.


Bagaimana PM dilantik setelah Parlimen tergantung? Shamrahayu

Mandat rakyat sudah jelas. Namun agak sukar untuk menentukan siapa yang layak dilantik sebagai Perdana Menteri dan seterusnya menjadi Ketua Kerajaan. Ini kerana tiada satu parti atau gabungan parti politik yang berjaya mendapat majoriti mudah ahli Dewan Rakyat.

Masa 120 hari

Menurut peruntukan Perkara 55 Perlembagaan Persekutuan, mesyuarat Parlimen yang pertama hendaklah diadakan dalam masa 120 hari dari tarikh pembubaran Parlimen. Justeru Parlimen hendaklah diadakan pada awal Februari. Kerajaan perlu dibentuk lebih awal dari tarikh persidangan Parlimen yang pertama ini.

Mengenai jangka masa, persidangan Parlimen pertama jika dihitung mulai hari ini hendaklah diadakan dalam masa lebih kurang 80 hari lagi.

Walaupun masa lebih kurang 80 itu masih boleh digunakan sepenuhnya, namun kerajaan perlu dibentuk seawal mungkin kerana negara perlukan kerajaan bagi urusan pentadbiran negara. Walau apapun, kestabilan kerajaan perlu dititik berat kerana pastinya kerajaan yang stabil dapat memberikan fokus kepada pentadbiran dan urusan negara dan tidak digugat oleh permainan politik.

Tiada majoriti kerusi Parlimen

Oleh kerana tiada parti atau pakatan parti yang mendapat majoriti mudah, maka nampaknya perlu ada satu proses yang tidak ditetapkan oleh undang-undang, iaitu penggabungan parti-parti bagi membolehkan parti-parti tersebut membentuk majoriti mudah.

Dari segi undang-undang, bagi tujuan pelantikan Perdana Menteri, ia adalah kuasa budi bicara Yang di-Pertuan Agong. Perkara ini kita amat jelas. Ia diperuntukkan di bawah Perkara 40(2)(a) yang memperuntukkan:

“Yang di-Pertuan Agong boleh bertindak menurut budi bicaranya pada melaksanakan fungsi yang berikut, iaitu:

(a) melantik seorang Perdana Menteri;….”

Walaupun begitu kuasa budi bicara Yang di-Pertuan Agong di bawah Perkara 40(2)(a) ini perlu dibaca bersama dengan Perkara 43(2)(a).

Perkara 43(2)(a) menetapkan dua syarat lantikan Perdana Menteri. Pertama, seseorang itu hendaklah ahli Dewan Rakyat. Maksudnya seseorang itu memenangi kerusi Parlimen dalam Pilihan Raya Umum. Kedua, seseorang itu hendaklah pada hemat (judgment) Yang di-Pertuan Agong bahawa seseorang itu mendapat kepercayaan majoriti Ahli Dewan Rakyat. Dengan kata lain, Baginda Yang di-Pertuan Agong hendaklah berkeyakinan dalam keputusan baginda bahawa seseorang itu mempunyai ‘kepercayaan’ majoriti Ahli Dewan Rakyat.

‘Kepercayaan Ahli Dewan Rakyat’

Apakah maksud frasa ini? Frasa ini tidak mewajibkan bilangan ‘kerusi’ majoriti, tetapi ‘kepercayaan’. Pada kebiasaannya syarat ‘kepercayaan’ ini ditetapkan melalui bilangan kerusi. Bilangan kerusi memang memudahkan tugas Yang di-Pertuan Agong dalam membuat keputusan berkaitan perkenan baginda kepada seseorang Ahli Dewan Rakyat untuk dilantik sebagai Perdana Menteri.

Pada peristiwa Februari 2020 dan Ogos 2021 bagi pelantikan Tan Sri Muhyiddin dan Datuk Seri Ismail Sabri sebagai Perdana Menteri, Yang di-Pertuan Agong mengambil pendekatan mendapatkan mendapatkan kenyataan setiap Ahli Parlimen secara individu. Maksudnya tiada gabungan parti politik, dan tiada bilangan kerusi. Baginda telah mengguna pendekatan tepat, iaitu memastikan ‘kepercayaan’ majoriti Ahli Dewan Rakyat.

Gabungan parti atau ‘kepercayaan’

Apabila diperhatikan kepada peruntukan Perlembagaan Persekutuan, terdapat dua kemungkinan yang boleh dilakukan bagi tujuan mendapat ‘kepercayaan’ kepada seseorang untuk namanya disembahkan kepada Yang di-Pertuan Agong. Ia juga boleh memudahkan Yang di-Pertuan Agong memperkenan pelantikan Perdana Menteri.

Kemungkinan pertama ialah membentuk gabungan parti. Maksudnya parti politik lain bergabung dalam bentuk gabungan selepas pilihan raya. Penggabungan ini dapat menambah jumlah kerusi kepada parti-parti yang bergabung. Penggabungan ini tidak dihalang oleh undang-undang Anti-Tukar Parti kerana ia melibatkan gabungan parti, bukan individu yang bertukar parti.

Kemungkinan kedua ialah, Ahli Parlimen memberikan ‘kepercayaan’ mereka kepada seseorang dari parti politik yang lain. Dalam kemungkinan ini, tidak berlaku gabungan parti, tetapi Ahli-ahli Parlimen, tanpa bertukar parti, memberikan ‘kepercayaan’ kepada seseorang untuk diperkenan oleh Yang di-Pertuan Agong. Dalam keadaan ini amalan parti politik perlu berubah dengan tidak mengambil tindakan disiplin ke atas Ahli Parlimen yang memberikan kepercayaan kepada seseorang lain dan bukan dari parti sendiri.

Kita doa dan usahakan ke arah jalan mudah dan baik untuk negara untuk kita membentuk kerajaan.

Prof Madya Dr Shamrahayu Ab Aziz
Penyandang Kursi Institusi Raja-raja Melayu Universiti Teknologi MARA

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Polis tahan lelaki potong mayat ibu

Polis menahan seorang lelaki selepas dipercayai membunuh dan memotong badan ibunya di sebuah rumah di Taman Kerian, Parit Buntar, Perak kerana tidak berpuas hati dengan pembahagian harta pusaka mendiang bapanya.

Ketua Polis Perak Datuk Mior Faridalathrash Wahid berkata lelaki berusia 42 tahun itu ditahan selepas polis menerima laporan mengenai penemuan potongan daging menyerupai anggota badan manusia di dalam tangki kumbahan rumah berkenaan kira-kira jam 3.30 petang semalam.

“Sepasukan pegawai dan anggota Bahagian Siasatan Jenayah Ibu Pejabat Polis Daerah Kerian dengan dibantu Unit Forensik Ibu Pejabat Polis Kontinjen Perak telah hadir ke tempat kejadian dan menemukan 15 keratan bahagian tubuh badan yang telah dipotong,” katanya dalam kenyataan malam tadi.

Beliau berkata mangsa merupakan seorang wanita berusia 68 tahun dan hanya tinggal berdua bersama suspek di rumah itu sejak 12 tahun lepas setelah suami mangsa meninggal dunia.

Menurutnya siasatan awal mendapati kejadian berpunca akibat rasa tidak puas hati suspek terhadap pembahagian harta pusaka mendiang bapanya.

“Selain penahanan lelaki itu, polis turut merampas sebilah parang, dua pisau serta barang-barang yang digunakannya bagi melakukan pembunuhan tersebut,” katanya.

Siasatan dilakukan mengikut Seksyen 302 Kanun Keseksaan kerana bunuh.


April 2019 dia datang rumah saya minta tolong: Hamzah bidas Tok Mat

Setiausaha Agung Perikatan Nasional Datuk Seri Hamzah Zainuddin mendedahkan bahawa Timbalan Presiden UMNO Datuk Seri Mohamad Hasan datang ke rumahnya pada 2019 lalu untuk ‘meminta tolong.

Tanpa menjelaskan apa yang dimaksudkan dengan ‘meminta tolong’ itu, Hamzah yang bertanding mempertahankan kerusi Parlimen Larut dalam Pilihan Raya Umum Ke-15 (PRU-15) Sabtu ini, dipetik sebagai berkata:

“Kalau dia kata Perikatan Nasional berlagak bersih, saya nak media tanyakan pada Mat (Mohamad) Hasan, ada tak pada April 2019 Tok Mat datang ke rumah saya minta tolong. Itu sahaja soalannya supaya dia boleh jawab.”

Hamzah mengulas kenyataan Mohamad semalam bahawa Perikatan Nasional adalah parti yang ‘berlagak suci’ tetapi pernah bersekongkol dengan Pakatan Harapan (PH) dalam PRU-14 lalu.

Setiausaha Agung Bersatu itu berkata beliau tidak mahu membangkitkan perkara yang bukan-bukan membabitkan Tok Mat Hasan, justeru, meminta Timbalan Presiden UMNO itu juga agar tidak mengeluarkan kenyataan jelik terhadap Bersatu.

“Jadi janganlah bangkitkan isu-isu yang seolah-olah memberi persepsi umum bahawa Perikatan Nasional ini adalah sebuah parti sama macam BN,” katanya ditemui selepas hadir pada kenduri rakyat Pondok Daerah Mengundi (PDM) Sungai Rambutan, malam tadi (14 November 2022), menurut BH.

Beliau berkata Perikatan Nasional meletakkan calon yang bersih dalam PRU-15 manakala BN pula ada meletakkan calon yang mempunyai masalah termasuk mereka yang terlibat dalam kes di mahkamah.

“Sepatutnya orang yang bermasalah itu tidak menjadi calonlah. Itu perbandingan antara BN dan Perikatan Nasional,” katanya.

Menurut Hamzah, tindakan Tok Mat mengkritik Perikatan Nasional memperlihatkan UMNO mula berasa takut kepada gabungan itu susulan gelombang sokongan yang semakin meningkat sehingga terpaksa mengada-adakan cerita yang bukan-bukan.

“Presiden dia sendiri yang bercakap dalam program bersama MIC, Tok Mat Hassan akan ‘masuk dalam’, bukan kita (Perikatan Nasional) yang cakap.

“Kalau betul Tok Mat akan masuk dalam, apa kesnya. Jadi kita cuma nak peringatkanlah dia,” katanya lagi

Mengulas mengenai dakwaan Nga Kor Ming negara akan menjadi ‘Taliban’ sekiranya Perikatan Nasional berkuasa, Hamzah berkata, ketua DAP Perak itu sebagai ‘cetek pemikiran’.

Malah, beliau tidak akan teragak-agak membuat laporan polis sekiranya kenyataan itu mencetuskan rusuhan kaum.

“Saya rasa dia seorang yang cetek pemikirannya, kerana dia hanya membakar semangat kumpulan tertentu nak menakut-nakutkan golongan tertentu.

“(Sekiranya) ada perkara-perkara yang membabitkan rusuhan atas sifat beliau mengeluarkan kenyataan itu, saya akan buat laporan polis dan saya minta supaya polis mengambil tindakan,” katanya.

Nga semalam mendakwa dasar ‘pelampau’ yang diketengah PAS mengenai perjudian, arak, konsert dan pengasingan lelaki dan wanita sememangnya mengancam nilai sekular dan kepelbagaian budaya negara.

Katanya, dasar berkenaan akan ‘menceroboh’ kebebasan orang bukan Islam serta membawa kepada penghijrahan pelabur asing yang secara langsung memberi kesan kepada ekonomi.


Tuan Ibrahim bersama ahli keluarga positif Covid-19

Timbalan Presiden PAS, Datuk Seri Tuan Ibrahim Tuan Man memberitahu kini sah dijangkiti Covid-19 bersama dengan beberapa ahli keluarganya yang turut positif.

Menteri Alam Sekitar dan Air menyatakan hal itu melalui hantaran di akaun Facebooknya, turut dijangkiti pandemik itu ialah empat anak dan seorang cucunya.

Bagaimanapun, tidak dapat dipastikan di mana Tuan Ibrahim dan anggota keluarganya mendapat jangkitan tersebut.

Ketika ini katanya mereka sedang menjalani kuarantin kendiri dan memohon doa daripada orang ramai agar semuanya selamat.

“Mohon doa semua. Saya, empat orang anak dan seorang cucu telah disahkan positif Covid-19.

“Kami telah menjalani kuarantin beberapa hari lalu.

“Seorang cucu selamat dilahirkan semalam dan disahkan negatif tetapi ibunya masih ditahan di Hospital Sungai Buloh. Doakan,” katanya.

Untuk rekod pada 22 Dis lalu Ahli Parlimen Kubang Krian berkenaan memuat naik statusnya dalam media sosial berkenaan Covid-19.

Menggunakan gambar yang sama Tuan Ibrahim berkata tiga anak dan seorang cucunya disahkan positif. Mereka juga dipakaikan gelang berwarna merah jambu.

“Mohon doa semua, tiga anak disahkan positif dan cucu kena kena pakai gelang,” katanya lagi.


Bubar DUN Sarawak? Tunggu dan lihat, kata Abang Johari

Ketua Menteri Sarawak, Datuk Patinggi Abang Johari Tun Openg menegaskan beliau sudah menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah baru-baru ini.

Bagaimanapun, tegasnya beliau hanya membincangkan hal berkaitan Proklamasi Darurat (Sarawak) serta situasi Covid-19 di negeri itu dan tidak membincangkan untuk mengadakan sebarang Pilihan Raya Negeri Ke-12 (PRN-12), lapor Utusan Malaysia.

“Ya, saya sudah menghadap baginda (Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah), tetapi perbincangan itu hanya tentang proklamasi darurat di Sarawak serta situasi Covid-19, bukan berhubung pembubaran Dewan Undangan Negeri (DUN) Sarawak,” katanya.

Tambahnya lagi, desas-desus pembubaran DUN Sarawak yang akan diumumkan esok hanya sekadar khabar angin.

“Saya pun terkejut apabila melihat khabar berita berhubung pembubaran DUN Sarawak, tetapi apa yang boleh saya katakan…kita tunggu dan lihat saja,” jelasnya.

Ditanya berhubung persediaan kerajaan negeri menjelang PRN-12, Abang Johari berkata segala keputusan dan persiapan terpulang kepada pengumuman Yang di-Pertuan Agong.

Terdahulu, desas-desus pembubaran rasmi Dewan Undangan Negeri (DUN) Sarawak akan diumumkan pada hari ini ataupun esok bagi membolehkan Pilihan Raya Negeri Ke-12 (PRN-12) mula kedengaran.

Pada Ogos lalu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengisytiharkan Proklamasi Darurat (Sarawak) di seluruh negeri itu sehingga 2 Februari tahun depan, sekali gus menggantung pilihan raya negeri (PRN) daripada diadakan dalam tempoh berkenaan.


Kes Covid-19 di Jakarta tunjuk trend peningkatan: Timbalan Gabenor

Timbalan Gabenor Jakarta, Ahmad Riza Patria, mengesyaki peningkatan kes Covid-19 sejak kebelakangan ini adalah kesan daripada cuti Krismas dan Tahun Baharu.

Menurutnya sejak 1 hingga 7 Januari, jumlah jangkitan positif di Jakarta mencecah 1,394 kes.

“Saya rasa ini mesti menjadi kebimbangan kita. Terdapat peningkatan yang ketara dalam beberapa hari kebelakangan ini, yang mungkin antara lain disebabkan oleh cuti Krismas dan Tahun Baharu,” katanya seperti dipetik Antara.

Pihak pentadbiran ibu kota terus menjalankan usaha untuk menyekat kes aktif, dan beliau meminta orang ramai mengekalkan protokol kesihatan dalam aktiviti harian serta peka dengan penularan varian Omicron.

“Kami tidak mahu lagi peningkatan dalam kes Covid, kami cuba sekat dan kurangkan bilangan. Kami pasti memperhebatkan pengesanan, ujian dan rawatan seperti dahulu kami mencuba segala-galanya,” katanya.

Jabatan Kesihatan Jakarta melaporkan daripada jumlah kes sejak 1 Januari lalu, 1,082 adalah pengembara antarabangsa.

Sementara itu, Pasukan Petugas Covid-19 Indonesia memaklumkan sebanyak 518 kes baharu dilaporkan di seluruh negara hari ini dengan Jakarta mencatat 300 kes.

Kepulauan Riau mencatatkan jumlah kes kedua tertinggi iaitu 60, diikuti Jawa Barat (36), Banten (30), dan Jawa Tengah (28).

Angka terbaharu itu menjadikan kumulatif positif sejak kes pertama disahkan pada Mac 2020 mencecah 4,265,187 kes, tertinggi dalam kalangan negara-negara Asean – diikuti Filipina, Malaysia dan Thailand.

Jurucakap pasukan petugas itu, Wiku Adisasmito, menegaskan bahawa kerajaan terus memantau dengan ketat pintu masuk negara dan melaksanakan dasar kuarantin untuk pelancong antarabangsa.

Mengenai ketibaan pelancong antarabangsa, Kementerian Pengangkutan meramalkan jumlah itu akan meningkat mulai 5 Januari 2022, kepada tiga minggu akan datang, kata Adisasmito.

“Atas sebab itu, langkah-langkah jangkaan mesti disediakan termasuk keputusan untuk menangguhkan semua bentuk perjalanan yang tidak mendesak dan tidak dirancang, terutama dalam jumlah yang besar,” katanya. – Agensi


Ikut SOP walaupun masjid, surau dibuka untuk Tarawih: PM

Umat Islam perlu bersyukur kerana kebanyakan masjid dan surau sudah mula dibuka untuk solat Tarawih dan majlis ilmu sepanjang Ramadan tahun ini, kata Perdana Menteri, Tan Sri Muhyiddin Yassin.

Beliau berkata, berbeza dengan Ramadan tahun lalu di mana umat Islam banyak melakukan ibadah di rumah sahaja berikutan Perintah Kawalan Pergerakan (PKP) akibat pandemik Covid-19.

“Pada tahun ini kita rasa bersyukur kerana kebanyakan masjid dan surau sudah mula dibuka untuk solat fardu, solat Jumaat, solat Tarawih dan majlis ilmu yang lain.

“Walaupun begitu saya ingin terus berpesan agar kita berdisiplin dengan mematuhi Prosedur Operasi Standard (SOP) seperti memakai pelitup muka, menjaga jarak fizikal, tidak bersalaman dan kerap menggunakan sanitasi,” katanya dalam ucapan sempena sambutan Ramadan malam ini.

Sambil mengucapkan selamat berpuasa, Muhyiddin berkata, Ramadan adalah bulan yang sangat dinanti-nantikan oleh umat Islam kerana ia adalah bulan penuh keberkatan dan boleh mendidik manusia menjadi insan bertakwa.

“Semoga Allah mempermudah dan menerima ibadah lain kita sepanjang Ramadan ini, insya-Allah. Selamat Berpuasa,” katanya.

Terdahulu, Penyimpan Mohor Besar Raja-Raja Tan Sri Syed Danial Syed Ahmad mengumumkan tarikh permulaan puasa tahun ini ditetapkan pada esok, 13 April.


Pendengaran semakan sabitan hukuman penjara, Najib perlu tunggu sehingga Januari

Pendengaran semakan sabitan dan hukuman penjara 12 tahun serta denda terhadap Datuk Seri Najib Razak berhubung penyelewengan dana SRC International Sdn Bhd berjumlah RM42 juta akan bermula pada Januari tahun depan.

Mahkamah Persekutuan menetapkan tiga hari bermula 19 Jan depan untuk mendengar permohonan yang dibuat oleh bekas Perdana Menteri bergelar banduan itu semasa prosiding hari ini.

Timbalan Pendaftar Mahkamah Persekutuan, Wan Fatimah Zahara Wan Yussoff dan Siti Hajar Mustaffa yang mendengar pengurusan kes hari ini menetapkan 19, 20 dan 26 Jan depan untuk mendengar permohonan semakan itu.

Peguam Muhammad Farhan Muhammad Shafee yang mewakili Najib dan Timbalan Pendakwa Raya (TPR), Mohd Ashrof Adrin Kamarul, ketika dihubungi mengesahkan tarikh perbicaraan itu, lapor Bernama.

Farhan berkata, mahkamah juga menetapkan 2 Dis ini untuk satu lagi pengurusan kes bagi semakan tersebut.

Sementara itu, Ashrof berkata, pihak pendakwaan dan pembelaan perlu memfailkan hujahan masing-masing selewat-lewatnya 4 Jan depan.

Prosiding pengurusan kes dalam talian itu dihadiri peguam yang mewakili Najib, iaitu Muhammad Shafee Abdullah, Farhan, Syafiqah Sofian dan Wan Arfan Wan Othman, manakala TPR V Sithambaram dan Ashrof hadir bagi pihak pendakwaan.

Bekas perdana menteri berusia 69 tahun itu kini menjalani hukuman penjara 12 tahun di Penjara Kajang, selepas gagal dalam rayuan terakhirnya di Mahkamah Persekutuan untuk mengetepikan sabitan, hukuman dan denda RM210 juta pada 23 Ogos lepas.


Majikan Cina belasah pengawal peribadi didakwa esok

Seorang majikan Cina yang membelasah dua pengawal peribadinya sehingga cedera teruk dan mengacukan senjata api dengan membuat ugutan terhadap mereka akan didakwa esok.

Majikan yang berusia 43 tahun yang juga seorang ahli perniagaan akan didakwa di Mahkamah Kuala Lumpur esok dan perkara itu disahkan Ketua Polis Polis Daerah Dang Wangi, Asisten Komisioner Mohamad Zainal Abdullah.

“Suspek akan dituduh di Mahkamah Kuala Lumpur esok,” katanya dalam kenyataan hari ini.

Terdahulu, Zainal pada 18 April lalu mengesahkan penahanan suspek tersebut sejurus menerima laporan polis kedua-dua mangsa dan siasatan dijalankan di bawah Seksyen 323 Kanun Keseksaan dan Seksyen 506 Kanun Keseksaan.

Kedua-dua mangsa tersebut bekerja dengan majikannya dibawah sebuah syarikat GMP Kaisar Sekuriti Sdn Bhd, dimana kedua-dua mereka dilantik sebagai pengawal peribadi kepada suspek itu.

Mangsa telah bekerja selama tiga tahun bersama suspek manakala rakannya sejak tujuh tahun lalu.

Insiden tersebut bermula di rumah rakan majikan tersebut di One KL Kondominium Complex, Kuala Lumpur dan ia berlarutan sehingga di rumah majikan tersebut yang menetap di Bukit Tinggi.

Kejadian di rumah rakan majikan tersebut tidak berakhir disitu sahaja, mereka kemudiaan dibelasah dengan teruk menggunakan rotan sehingga berbirat dibelakang badan.

Dalam laporan tersebut juga menyebut tindakan majikan tersebut mengacukan sepucuk pistol kepada salah seorang rakan pengawal peribadi yang juga mangsa dengan kata-kata ugutan yang mengancam keselamatan diri dan keluarga mangsa.


Zahid mengaku anak diminta pantau pelaksanaan pelaburan dalam hotel

Presiden UMNO Datuk Seri Ahmad Zahid Hamidi memberitahu Mahkamah Tinggi Kuala Lumpur hari ini bahawa yayasan amalnya – Yayasan Akalbudi (YAB) – menggunakan RM8.6 juta pada 2016 untuk membeli saham hotel di Bali, Indonesia sebagai “pelaburan”, dan menafikan anak perempuannya mempunyai kepentingan peribadi dalam perkara itu.

Memberi keterangan membela diri dalam perbicaraan rasuah dan pengubahan wang haram, Zahid mengesahkan bahawa dana dalam akaun firma guaman Lewis & Co, telah digunakan pada 2016 untuk membeli saham pengendali hotel Ri- Yaz Assets Sdn Bhd.

Ditanya oleh Timbalan Pendakwa Raya Harris Ong Mohd Jeffery Ong sama ada anaknya Datuk Nurulhidayah juga mempunyai kepentingan dalam pelaburan yang didakwa ini, Zahid tidak bersetuju.

“Saya menyatakan bahawa ia adalah untuk tujuan pelaburan dan anak perempuan saya tidak mempunyai kepentingan peribadi, tidak memiliki saham, kecuali telah dipersetujui oleh syarikat itu untuk dia (Nurulhidayah) memantau pelaksanaan pelaburan itu bagi pihak YAB,” kata bekas Timbalan Perdana Menteri itu.

Tetapi Zahid mengesahkan bahawa “tiada perjanjian bertulis” yang menyatakan peranan Nurulhidayah, dan sebaliknya berkata ia adalah perjanjian lisan oleh pemegang saham utama Ri-Yaz, Tan Sri Rashid Abdul Manaf, dan pegawai utama syarikat itu.

Zahid kemudiannya berkata bahawa tidak ada keperluan untuk surat pelantikan bagi pengarah syarikat, dan borang yang difailkan oleh setiausaha syarikat kepada Suruhanjaya Syarikat Malaysia adalah mencukupi untuk pelantikan individu sebagai pengarah bukan eksekutif atau jawatan lain.

Ditanya sama ada beliau sedar Ri-Yaz mengalami masalah kewangan berikutan hutang tertunggaknya kepada Bank Exim ketika itu, Zahid berkata pinjaman syarikat itu boleh menjadi salah satu sebab ia mencari pelabur baharu, tetapi mencadangkan syarikat itu juga berusaha untuk berkembang.

Apabila dicadangkan bahawa dia telah mengambil risiko dalam pelaburan dengan membeli saham syarikat itu, Zahid berkata: “Dalam pelaburan, pasti ada risiko, tetapi dalam perniagaan, apa yang dikatakan risiko juga mesti diambil kira, tetapi sentiasa ada sisi lain daripada syiling, apabila masalah dihadapi, pada masa yang sama, kita perlu melihat peluang.”

Ketika ditegaskan bahawa dia pernah berkata dana dalam akaun pelanggan Lewis & Co adalah daripada derma awam orang Islam dan bukan Islam untuk tujuan kebajikan, Zahid kemudian menegaskan bahawa objektif dalam perlembagaan syarikat YAB membolehkan yayasan itu menjalankan pelaburan untuk tujuan “menjana pendapatan tambahan” bagi kerja-kerja amal dan kebajikan yang berkaitan dengan agama.

Harris kemudian menyatakan bahawa pembelian saham hotel itu tidak berkaitan dengan masjid yang didakwa menjadi tujuan menderma jutaan ringgit kepada TAB, tetapi Zahid terus menegaskan bahawa yayasan itu perlu pada masa yang sama berusaha untuk membuat pelaburan demi menjana keuntungan agar dapat meneruskan kerja-kerja amal.

Zahid tidak bersetuju dengan cadangan Harris bahawa pembelian saham RM8.6 juta dalam hotel itu adalah untuk kepentingannya sendiri, selain menafikan pembelian berasingan dua rumah di Country Heights berharga RM5.9 juta menggunakan dana YAB adalah untuk kepentingan dirinya dan bukannya untuk kebajikan.

Mengesahkan bahawa dia hanya memberi arahan lisan kepada Lewis & Co untuk membuat pembayaran RM8.6 juta bagi pembelian saham hotel itu, Zahid juga berkata dia telah memberitahu secara lisan kepada firma guaman itu bahawa ia dimaksudkan sebagai “pelaburan”.

Harris: Setuju dengan saya bahawa tiada arahan diberikan secara bertulis, dan ini adalah semata-mata untuk melindungi kepentingan anda dalam kes ini.

Zahid: Tidak benar.

Harris: Begitu juga untuk arahan membeli dua lot banglo itu, tiada arahan secara bertulis diberikan, ia untuk melindungi kepentingan anda?

Zahid: Tidak sekali-kali, kerana ia bukan untuk kegunaan peribadi saya.

Dalam perbicaraan ini, Zahid menghadapi 47 pertuduhan, iaitu 12 pertuduhan pecah amanah jenayah (CBT) berhubung RM31 juta dana YAB, 27 pertuduhan pengubahan wang haram, dan lapan pertuduhan rasuah.

Satu daripada 12 pertuduhan CBT melibatkan Zahid yang didakwa telah memindahkan RM17.9 juta wang YAB kepada Lewis & Co.

Sebelum Lewis & Co meletakkan RM17.9 juta yang diterima daripada YAB ke dalam simpanan tetap, hampir separuh daripada dana atau sekitar RM8.6 juta pada mulanya digunakan untuk pembelian saham dalam hotel itu, sebelum ia dikembalikan kepada firma guaman itu setelah perjanjian berkenaan gagal dan kemudian dimasukkan ke dalam simpanan tetap.

Pihak pendakwaan sebelum ini mencadangkan bahawa tujuan sebenar pemindahan RM17.9 juta kepada Lewis & Co adalah untuk memudahkan urusan pembelian saham, sambil mendedahkan pemindahan dilakukan pada 28 Jun 2016, manakala firma guaman telah mengeluarkan cek RM8.6 juta kepada syarikat hotel itu pada 30 Jun 2016.

Pihak pendakwaan juga telah mempersoalkan bagaimana perjanjian pembelian saham RM8.6 juta dalam hotel itu sesuai dengan matlamat YAB yang dinyatakan untuk membasmi kemiskinan dan meningkatkan kebajikan golongan miskin.

Peguam Zahid, Hisyam Teh Poh Teik sebelum ini berhujah bahawa perjanjian pembelian saham hotel itu tiada kaitan dengan pertuduhan pecah amanah jenayah melibatkan jumlah RM17.9 juta, kerana pertuduhan tidak menyebut perjanjian itu.

Perbicaraan Zahid di hadapan hakim Mahkamah Tinggi Datuk Collin Lawrence Sequerah bersambung esok.


PRU15: Zahid ingatkan Ismail Sabri supaya patuh keputusan MT

Presiden UMNO Datuk Seri Ahmad Zahid Hamidi hari ini seolah-olah memberi peringatan kepada Naib Presiden UMNO Datuk Seri Ismail Sabri Yaakob supaya mematuhi keputusan yang akan dibuat Majlis Tertinggi (MT) berhubung mengadakan Pilihan Raya Umum Ke-15 (PRU15) lebih awal.

Walaupun, MT belum bermesyuarat dan berbincang mengenai usul-usul yang dibawa oleh UMNO bahagian, tetapi berdasarkan kenyataan beliau hari ini, pimpinan tertinggi parti itu sudah menetapkan PRU15 perlu diadakan sebelum tamat penggal Parlimen pada 2023.

Sebab itu, Zahid mengingatkan Ismail Sabri yang juga Perdana Menteri supaya mematuhi sebarang keputusan dibuat oleh MT untuk mengadakan PRU15 lebih awal.

Lagi pula, Perdana Menteri sekarang ini tidak mahu tergesa-gesa mengadakan PRU15 lebih awal sebelum berakhir penggal Parlimen pada 2023, sementara pemilihan UMNO perlu diadakan selewat-lewatnya November tahun depan.

Terdahulu, ketika menggulung perbahasan pada Mesyuarat Perwakilan UMNO Bahagian Bera di Pahang, Ismail Sabri mengingatkan semua pihak terutama UMNO untuk tidak mendahului kuasa Yang di-Pertuan Agong berhubung pembubaran Parlimen.

Menurutnya walaupun sebagai PM beliau boleh memikirkan tarikh sesuai untuk membubarkan Parlimen, namun ia perlu mendapat perkenan Yang di-Pertuan Agong.

“Bubar Parlimen bukan hak mutlak Perdana Menteri kerana mesti mendapat perkenan Yang di-Pertuan Agong. Jangan kita mendahului kuasa Seri Paduka dan jangan kita mendahului membuat kenyataan dalam perkara bidang kuasa Seri Paduka,” katanya.

Sekarang ini, hanya UMNO yang dilihat begitu galak mendesak supaya PRU15 diadakan kerana mereka tidak berkuasa penuh ke atas kerajaan hari ini walaupun ia dipimpin Naib Presiden UMNO. Berita berkaitan

Mengulas lanjut, Zahid pada sidang media selepas merasmikan Mesyuarat Perwakilan UMNO Bahagian Bagan Datuk, hari ini berkata UMNO menaruh keyakinan Ismail Sabri akan membuat keputusan untuk mengadakan PRU15 berdasarkan ketetapan yang akan diputuskan oleh MT kelak.

Beliau berkata ibu pejabat akan meneliti berapa yang mahukan pilihan raya awal, berapa yang mahukan pemilihan awal dan pihaknya tidak boleh membuat kesimpulan pada hari ini, kerana mesyuarat belum tamat sepenuhnya.

Menurutnya ketetapan itu berdasarkan suara pada peringkat akar umbi, termasuk sayap Pemuda dan Puteri UMNO yang mengusulkan supaya PRU15 diadakan lebih awal sebelum tamat penggal Parlimen pada 2023.

“Semua usul-usul ini akan dikumpulkan, sebelum ia dibentangkan kepada lima pemimpin utama parti untuk kita pula akan membentangkan kepada Majlis Tertinggi UMNO, sebelum sebarang keputusan dibuat,” katanya.

Semalam, 176 Pemuda UMNO Bahagian serta 171 Puteri UMNO Bahagian daripada keseluruhan 191 UMNO Bahagian di seluruh negara, bersetuju mengusulkan PRU15 diadakan lebih awal daripada pemilihan parti.

Dalam pada itu, Zahid memberi alasan kelewatan mengadakan PRU15 akan menyukarkan UMNO untuk menangani pelbagai tuduhan dan fitnah, seperti mana yang berlaku pada PRU14 lalu.

Zahid pernah memegang jawatan Timbalan Perdana Menteri kerajaan Barisan Nasional (BN) selama kira-kira 33 bulan dan kini berdepan tuduhan jenayah di dua Mahkamah Tinggi.

Di Mahkamah Tinggi Shah Alam, Pengerusi BN itu berdepan 40 tuduhan menerima suapan daripada Ultra Kirana Sdn Bhd berhubung Sistem Visa Luar Negara (VLN) kerajaan.

Sebanyak 33 pertuduhan adalah berkaitan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri di Kementerian Dalam Negeri Malaysia (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Beliau juga mengaku tidak bersalah terhadap 47 pertuduhan jenayah di Mahkamah Tinggi Kuala Lumpur membabitkan Yayasan Akalbudi.

Dua belas daripada pertuduhan itu membabitkan pecah amanah jenayah (CBT), lapan rasuah dan 27 pengubahan wang haram membabitkan wang berpuluh-puluh juta ringgit milik Yayasan Akalbudi.

Pada 19 Mac lepas, pendakwaan telah menutup kesnya selepas memanggil 99 saksi.

Hakim Mahkamah Tinggi Collin Lawrence Sequerah telah mengarahkan pendakwaan dan pembelaan mengemukakan hujahan bertulis masing-masing pada 28 Mei dan menetapkan 28 hingga 30 Jun serta 1 hingga 2 Julai sebagai tarikh pendengaran bagi hujahan lisan.

Berita berkaitan


Saksi kes rasuah RM2.3 bilion Najib dedah transaksi tak betul 1MDB

Saksi pendakwaan ke-13 dalam perbicaraan rasuah Datuk Seri Najib Razak berjumlah RM2.3 bilion dana 1Malaysia Development Berhad (1MDB), hari ini mendedahkan kepada Mahkamah Tinggi Kuala Lumpur, berkaitan maklumat tidak betul transaksi syarikat itu.

Bekas Pengarah Bukan Eksekutif 1MDB, Tan Sri Ismee Ismail berkata pada satu tahap, maklumat tidak betul dikemukakan kepada Lembaga Pengarah, selain ada maklumat tidak diberikan dan disembunyikan daripada mereka.

Menurutnya selepas mengetahui apa yang berlaku dalam 1MDB melalui siasatan pihak berkuasa dan sepanjang perbicaraan kes, beliau beranggapan dirinya dan Ahli Lembaga Pengarah lain dalam 1MDB digunakan untuk menampakkan semua inisiatif dan transaksi syarikat itu adalah sah.

Beliau memberi keterangan dalam perbicaraan bekas Perdana Menteri itu yang menghadapi empat tuduhan menyalahgunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 tuduhan pengubahan wang haram membabitkan jumlah sama.

Ketika itu Najib menjadi Perdana Menteri, Menteri Kewangan dan Pengerusi Lembaga Penasihat 1MDB, syarikat milik penuh Menteri Kewangan Diperbadankan.

Menjawab soalan Timbalan Pendakwa Raya Kanan, Datuk Seri Gopal Sri Ram, pada sesi pemeriksaan utama, Ismee berkata beliau tidak mempedulikan kandungan e-mel yang dihantar kepadanya oleh ahli perniagaan dalam buruan, Low Taek Jho atau Jho Low.

Secara peribadi, beliau tidak mengingati kandungan e-mel dihantar dan hanya mengucapkan terima kasih sebagai tanda hormat, malah beliau percaya Ahli Lembaga Pengarah yang lain tidak mengendahkan e-mel sama.

Menjawab soalan lanjut daripada Sri Ram, Ismee berkata, beliau dan Ahli Lembaga Pengarah lain tidak berada dalam kedudukan untuk menyatakan tidak, atau terpaksa meletak jawatan jika membantah.

“Ada ketika apabila dalam sesi perbicaraan semalam, saya tidak menganggap diri saya sebagai Ismee iaitu pengarah 1MDB tetapi mewakili Ahli Lembaga Pengarah yang lain.

“Pada satu tahap saya kena berlaku adil kepada mereka kerana setiap individu ada tanggapan dan pandangan berbeza mengenai siapa Jho Low. Bagaimanapun akhirnya kami membuat keputusan bersama demi kepentingan syarikat.

“Pada 2015, kami sebagai Ahli Lembaga Pengarah hanya mengetahui setakat yang diberikan kepada kami, tetapi sepanjang siasatan, kami mengetahui lebih banyak mengenai apa yang sebenarnya berlaku dan lebih banyak lagi diketahui sepanjang perbicaraan ini.

“Apa yang saya katakan dalam keterangan sebelum ini, sebagai Lembaga Pengarah, apabila menerima Resolusi Pekeliling Pengarah kami tidak mempersoalkan lanjut mengenai transaksi.

“Apa yang dipersoalkan kepada pihak pengurusan ialah sama ada sesuatu pelaburan yang dirancang berdaya maju dan boleh diteruskan,” katanya.

Ismee berkata demikian ketika menjawab soalan Sri Ram bahawa beliau dan Ahli Lembaga Pengarah IMDB lain bagai ‘harimau tidak bertaring’ kerana gagal mempertahankan kepentingan syarikat itu dan menasihati Najib.

Beliau juga menyatakan akan menolak jawatan dalam 1MDB jika mengetahui apa sebenarnya yang berlaku dalam syarikat pelaburan strategik negara itu.

“Saya sudah pasti akan bertindak sebaliknya (jika mengetahui perkara sebenar). Saya akan tolak jawatan ini. Maaf kerana terpaksa menyatakan ini,” katanya.